
הכנסת העשרים
מושב שלישי
<פרוטוקול מס' 42>
מישיבת ועדת המשנה של ועדת חוץ וביטחון
לענייני איו"ש
יום שלישי, י"ג באייר התשע"ז (09 במאי 2017), שעה 12:00
<סדר היום:>
< כיסוי סלולרי>
נכחו:

<חברי הוועדה:> 
מרדכי יוגב – היו"ר
<מוזמנים:> 
	אל"מ אורי מנדס
	–
	סגן רמ"א, מתפ"ש

	קובי אלירז
	–
	עוזר שר הביטחון להתיישבות

	רס"ן נעמה גת
	–
	רמ"ד אזרחי כלכלי, היועמ"ש איו"ש, מפ"ע, משרד הביטחון

	אמיר ברגר
	–
	רע"ן תקציבי אג"ם והסדרים, את"ק, משרד הביטחון

	ערן בן ארי
	–
	עו"ד, המחלקה המשפטית, משרד הביטחון

	ניצן ליבנה
	–
	עו"ד, הלשכה המשפטית, משרד התקשורת

	עמרי בן חורין
	–
	רפרנט תקשורת, אגף התקציבים, משרד האוצר

	ענת אסיף
	–
	עו"ד, משרד המשפטים

	שלמה נאמן
	–
	ראש המועצה האזורית גוש עציון

	שלמה ועקנין
	–
	קב"ט מועצת יש"ע

	גדי דיעי
	–
	עוזר מנכ"ל המועצה האזורית שומרון

	דן קאפח
	–
	מועצה אזורית הר חברון

	רון שניר
	–
	מועצה אזורית מטה בנימין

	שמואל סיידון
	–
	מנהל אגף רגולציה, בזק

	עמית קליין
	–
	מנהל מרחב דרום, ירושלים ויו"ש, פלאפון

	ענת בן משה
	–
	מנהלת אגף יישום, פלאפון

	עומר שרעבי
	–
	מנהל אזור יו"ש, פרטנר

	אלכס שליו
	–
	מנהל אגף הרכשה, הקמה ורישוי, פרטנר

	יצחק נעים
	–
	מחלקת נכסים, סלקום

	ניב יוגב
	–
	סלקום


<ראש תחום ביטחון:>
אסף דורון
<רישום פרלמנטרי:>
אהובה שרון, חבר תרגומים
<ועמ"ש איו"ש כיסוי סלולרי>
<היו"ר מרדכי יוגב:>
בוקר טוב. לפי סעיף 120(ב), הישיבה פתוחה. אנחנו בוועדת המשנה ואני לא חושב שמי מהנוכחים נמצא כאן פעם ראשונה. מטרת הישיבה היא כיסוי סלולרי ביו"ש. ברקע של הימים האחרונים – וזאת לא הסמכות שלנו - התאונה בערבה, עוד אזורים פריפריאליים שבהם אי אפשר להזעיק עזרה. בעבר היה אירוע כזה של בקבוק תבערה במזרח גוש עציון והיה קושי בהזעקת עזרה. אנחנו יודעים שמצטרפת לזה, יחד עם הבעיה הבטיחותית, הבעיה הביטחונית. לכן אנחנו כאן בישיבה – כבר הפסקתי לספור – 15, כדי לדחוף את הסיכוי הסלולרי שמציל חיים והוא גם צורך ביטחוני אזרחי שחיוני לקדם אותו. 
אני לא אדבר כרגע על מה שמאחורינו אלא אני אנסה לנוע גם לפי סיכום הישיבה הקודמת וגם המצע לדיון של הישיבה הזאת. תודה לכל מי שהגיע ותודה לכל מי שמקדם. אולי היינו צריכים להביא גם בקבוק יין בגין חרמיה ונגוהות ועל זה צריך לברך. 

יש איזושהי תופעה – ואני לא רוצה לנקוב בשמות – של חברות לוויין קטנות שנמצאות בכל המקומות, כך שאנשים עוברים מחברה לחברה כדי להגיע לאופטימום באזור בו הם גרים או גרים הילדים שלהם. כדוגמאות אני כולל את גולן טלקום, 019 ואחרים. 

אני מתייחס לסיכום הישיבה הקודמת לגבי הצורך הביטחוני. דרך אגב, כאן כתוב שזאת ישיבה מספר 15, כך שהישיבה הזאת היא ה-16. אנחנו כאן כארבע שנים ואכן יש התקדמות אבל היא בעצלתיים. 

נשמע לגבי שלושים מיליון שקלים, עליהם דובר שיתוקצבו ויועברו למערכת הביטחון ועוד לא ברור בדיוק איך הם עוברים. נשמע כאן אם זה גם לגבי סקר וגם לגבי התקדמות. מועצות אזוריות שבאחריותן לפתור ונשמע כאן אם נפתר משהו במקום כלשהו. משרד התקשורת, קמ"ט תקשורת מול בזק בנושא האינטרנט המהיר ביו"ש ומה התכנית לפרוס סיבים אופטיים ולהרחיב את אורכי המיקרוגל באזור יו"ש. מפת מיפוי.

בנושא של הצורך הביטחוני, אני מודע שאין תשובה כזאת כרגע ואולי מישהו כאן ידע להרחיב, אלא זה ילך לעבודה של מכרזים. אני מודע לזה מאתמול עם המאמץ של הרגע האחרון. אני לא בטוח שהנימוק שאני אומר הוא הנימוק היחידי אבל אולי מישהו כאן ידע להרחיב, הוא ירחיב לנו. נימוק ששמעתי פעם משר הביטחון, האם האמירה שזה צורך ביטחוני תביא אותו למחויבות כספית למלא את כל הפערים. זה היה החשש שלהם אבל אני לא יודע אם זה הדבר אלא אולי יש בעיות נוספות.
עד כאן סיכום הישיבה הקודמת. אני לא רוצה להאריך אלא לראות קדימה.

תכנית עבודה שהמינהל האזרחי יוזם. יש כאן בקשה של האוצר שצריך ללכת לישיבות נוספות ונראה אם לעמרי יש תשובות.

שלום לראש מועצת גוש עציון החדש. אנחנו מברכים אותך על כניסתך לתפקיד. הרבה הצלחה. 

<עמרי בן חורין:>
האמת שאת הדברים אתה תיארת בצורה די מדויקת. הייתה החלטה, יש את התקציב, צריך לפרוט איך זה נעשה בפועל. בפעם הקודמת הבנו שזה לא ייעשה בדיוק על ידי המינהל ועלה רעיון לעשות את זה אולי באמצעות מכרז או בפטור מכרז אבל זה תלוי בכל מיני תנאים. נקבעה ישיבה בחודש הבא של מנכ"ל הביטחון ומנכ"ל תקשורת כדי להבין איך לעשות את זה. כלומר, לפני כן יהיו כבר דיונים מקדימים.

בנושא של הצורך הביטחוני, אתה מכיר את הבעיה. אני מניח שנציג משרד המשפטים יוכל להרחיב. אם לא תהיה הגדרה של צורך ביטחוני, להבנתנו, וזאת יותר שאלה לחשב הכללי – וזה גם מה שביקשתם בסוף הישיבה הקודמת - מה המשמעות מבחינת פטור ממכרז. להבנתנו – מה שאנחנו הבנו מהם – ברגע שתהיה איזושהי בקשה או הודעה על צורך ביטחוני, יהיה אפשר לקדם את ההתקשרויות בצורה יותר קלה. הדברים האלה תלויים אחד בשני. ככל שזה לא יהיה, נצטרך לחשוב איך לעשות את זה אחרת ולראות בליווי משפטי מה ניתן לעשות כי אחרת זאת בעיה לתת למינהל האזרחי או לכל גוף אחר להעביר את הכסף ישירות. אנחנו נמצא את הדרך איך להשתמש בכסף הזה כדי להקים תשתיות.

<היו"ר מרדכי יוגב:>
שאלה. אם אני לא טועה ואם מישהו יודע טוב ממני, שיתקן אותי, הם ישבו ב-5 ליוני.

<עמרי בן חורין:>
ב-22. זה התאריך שאני מכיר.

<היו"ר מרדכי יוגב:>
אתמול נאמר לי ה-5 ביוני.

<עמרי בן חורין:>
יכול להיות שזה הוקדם. אני מכיר את המספר 22 ביוני.

<היו"ר מרדכי יוגב:>
כאשר הם יחליטו על תכנית העבודה, האוצר יעמוד בגיבוי הכספי?

<עמרי בן חורין:>
יש סיכום מנכ"לים. שלושים מיליון השקלים הם בסיכום המנכ"לים. כדי להוציא את הכסף צריך תכנית. סוגיית הצורך הביטחוני היא סוגיה מהותית.

<היו"ר מרדכי יוגב:>
משרד התקשורת, את יודעת מתי תתקיים הישיבה הזאת?

<ניצן ליבנה:>
לא. אני יכולה לברר.

<היו"ר מרדכי יוגב:>
תבדקו. אתמול הבנתי מ-מומו ומאודי. אולי טעיתי.

<ניצן ליבנה:>
אני אברר.

<היו"ר מרדכי יוגב:>
עשיתי בדיקות אתמול בבוקר.

אתם כאוצר מגבים את השלושים מיליון שקלים, ברגע שיש תכנית עבודה מצדם, אתם מאחוריה.

<עמרי בן חורין:>
יש החלטת מנכ"לים.

<היו"ר מרדכי יוגב:>
כולל צורך של המינהל האזרחי. הייתי רוצה שאחריך ידבר סגן ראש המינהל ויבהיר את הצורך כדי שזה יהיה ברור שאם הם צריכים – וכך אני מבין למרות שאני לא בטוח שאני מבין נכון – מספר בעלי תפקידים כדי להוציא מכרז, כדי ליצור שמאות לתרנים וכולי, כל הדברים האלה - - -

<עמרי בן חורין:>
שום דבר לא הוצג. אני לא יודע להתייחס לדברים שאנחנו לא מכירים.

<היו"ר מרדכי יוגב:>
השלושים מיליון האלה יוצרים את ההקמה ואת מינימום התקנים שצריך כדי לייצר את זה.

<עמרי בן חורין:>
צריכה להיות תכנית. קשה לי להגיד לך עכשיו אם זה יהיה בדיוק לזה או בדיוק לזה.

<היו"ר מרדכי יוגב:>
כדי שזה יהיה. אני לא אומר את זה בדיוק.

<עמרי בן חורין:>
זה אמור להיות להקמת תשתיות.

<היו"ר מרדכי יוגב:>
לא. זה לא הולך רק לברזל כי בסוף צריך גם כמה תקנים. אנשים.

<עמרי בן חורין:>
אני לא בטוח. גם בפעם הקודמת עת היינו כאן, גם המינהל האזרחי אמר שהם לא יודעים לעשות זאת בעצמם. אם צריך מכרז, זה משהו אחר. 

<היו"ר מרדכי יוגב:>
המינהל ידע לעשות, ותכף נשמע מה אומר סגן ראש המינהל האזרחי. הוא הוציא עכשיו סקר והוא תכף יתאר אבל הוא ידע להוציא מכרז על מי ינהל לו את המכרז, מי יעשה לו כתבי כמויות ומי יוציא את המכרז. הוא ידע לעשות את זה. לשם כך הוא יצטרך אנשים, כדי לעשות זאת.

<עמרי בן חורין:>
צריך לראות מה הדרישות בהתאם לתכניות.

<היו"ר מרדכי יוגב:>
אני מבקש שתעשה שאילתה, גם אם תצא לרגע ותשאל את הממונים עליך כדי שתיתן לנו תשובה.

<עמרי בן חורין:>
זאת התשובה. אני לא יכול להגיד לך שניתן תקנים כשאף אחד לא בא ומבקש ומסביר את הצורך.

<שלמה ועקנין:>
בדיון הקודם נציג האוצר הביע התנגדות.

<היו"ר מרדכי יוגב:>
לכן זה חשוב. עמרי, זו הייתה הדרישה. אני רציתי שיהיה ללא מכרז על ידי הגדרה של צורך ביטחוני אבל עד אתמול בבוקר ההגדרה הזאת לא הגיע ואני מבין שהיא לא תגיע. 

<עמרי בן חורין:>
היא לא תגיע.

<היו"ר מרדכי יוגב:>
לכן אני מתקדם קדימה לפעולה הבאה אותה אמר המינהל, אמר מתפ"ש, הוא ידע לעשות אבל לשם כך הוא יצטרך מינימום תקנים.

<עמרי בן חורין:>
לא הגיעה בקשה כזאת. ספציפית ומפורטת. אני לא יודע להגיד היום.

<היו"ר מרדכי יוגב:>
חשוב שתשמע את סגן ראש המינהל ואולי תצא לרגע ותיתן לנו תשובות כי אם לא, לא נחכה עוד שלושה חודשים כדי לשמוע תשובות.

<עמרי בן חורין:>
זה היה בדיונים.

<היו"ר מרדכי יוגב:>
לא. אין דיונים. הדיונים הסתיימו. אני אהיה היום קשה. ארבע שנים אנשים לא מצליחים לקרוא לעזרה, בערבה במקרה הזה אבל באותה מידה זה קרה אתמול ויקרה מחר ביו"ש. אני גם בעד הערבה.
<עמרי בן חורין:>
צריך להבחין בין מה שדובר בעבר לגבי התקנים, כדי שהם יעשו את זה בפועל.

<היו"ר מרדכי יוגב:>
בסדר. הסבלנות לשלושים מיליון שקלים היא מאז נובמבר. מספיק. כבר חצי שנה. תנו תשובות. פשוט תנו תשובות.

<עמרי בן חורין:>
שינו פאזה.

<היו"ר מרדכי יוגב:>
לא שינו פאזה. אני ניסיתי לשנות פאזה ולחסוך את המכרז במאמץ להוציא צורך ביטחוני. חשבתי שזה יהיה יותר קצר, יותר פשוט, המינהל יעשה רגולציה במקום להוציא מכרזים. כך קיוויתי וחשבתי. לא הצלחתי. הולכים לדרך, אני מרים את הכובע ומצדיק למתפ"ש שחשב אחרת ואומר לו בהצלחה וברכה.

<עמרי בן חורין:>
צריך לשמוע או את משרד המשפטים או את הייעוץ המשפטי של מינהל איך המדינה מתקצבת שימושים אזרחיים במקום אחד כאשר במקום אחר היא לא מתקצבת. זו סוגיה שלהבנתי משרד המשפטים צריך להתייחס אליה. זה לא אצלנו אבל זה חסם שלהבנתנו קיים.

<היו"ר מרדכי יוגב:>
זה חסם שלא קיים. דיברתי עם שרת המשפטים. תכף נשמע את נציגי משרד המשפטים. אתה נשאר בדיון. אם אתה רוצה, אתה יכול להביא את האחראים עליך, מצדי עד שר האוצר. כך גם עם התקצוב של ה-45 מיליון שקלים למיגון שעוד לא הגשתם לוועדת הכספים. הייתה לי הבטחה של איתי האחראי על המקרו שזה יהיה עד סוף מאי אבל אני עוד לא רואה את זה בדרך. בסדר, נצטרך לעבור למנכ"ל ראש הממשלה. סליחה שאני מביע את זה בצורה כזאת אבל הסבלנות והדאגה לדברים האלה במידה מסוימת קצת פוקעת. נמשיך את עבודת המטה אבל תודיע לאחראים עליך שמאחר ואין תשובות, שיבואו לכאן עם תשובות. בינתיים תישאר אתנו ותשמע את הדברים. 

<אסף דורון:>
לפני ישיבת המנכ"לים אין ישיבה של דרג מקצועי כדי להבין מה הדרישות?

<היו"ר מרדכי יוגב:>
ודאי. נכון. 

<אסף דורון:>
זה הרי מתבשל לפני.

<היו"ר מרדכי יוגב:>
אני מציע שנשמע את המתכלל, את סגן ראש המינהל. נשמע מה תמונת העולם אצלכם.

<אורי מנדס:>
מתוך הבנה שאתה מכיר אותה היטב, החליט ה-... שהוא נרתם לנושא הזה. אותה פגישת מנכ"לים מוכרת שהקווים שלה מאוד ברורים. נאמר שאם לא תתנו תבן, איך נבנה לבנים. זו הסיטואציה.

אם תרצה, נפרט את הסטטוס ונעבור על כל אותם אתרים שכן נמצאים ואתה מכיר היטב את האתרים שעובדים, של דולב, משכיות, יצהר, ואדי חרמיה, שני מתקנים מהסיכום של 2015 שצריכים להתקדם כאשר האחד היא עמנואל שבמהלך השבוע הבא אני מקווה שאמור להתקיים שיח עם חברת פלאפון ו-PHI.

<שלמה ועקנין:>
לא. פלאפון. 

<אורי מנדס:>
מצפה חגית זה כן PHI ושם שני דברים כאשר האחד אני מקווה שכבר הסכם הגג מול רמ"י התקדם ואתם צריכים להיות אנשי בשורה בנושא הזה ולומר האם הסכם הגג התקדם. לגבי התכניות שיעשו את הקומפרומיס בין שמורות טבע ובין הצורך של אג"ת לגבי המסוקים. אם כבר יש תכנון למקום הזה, מאוד נשמח.
<היו"ר מרדכי יוגב:>
ואדי חרמיה הוקם ופועל. את זה אנחנו יודעים. נגוהות מערב קם ופועל. אמרת לנו מצפה חגית. מה הסטטוס שלו?

<אורי מנדס:>
מצפה חגית, שני מרכיבים לו. הראשון הוא הסכם גג שאמור להיחתם בין PHI לרשות מקרקעי ישראל, לקמ"ט אפוטרופוס לגבי שכירות באדמות מדינה זה הסכם גג שמאפשר לרוץ בצורה קלה יותר אחר כך, איזשהו משא ומתן שמתקיים.

<אלכס שליו:>
המשא ומתן התקיים. ביום ראשון הייתה פגישה עם רמ"י וכל הנושא של רמ"י מדינת ישראל ורמ"י יו"ש נסגר וההנחיות יועברו אליכם.

<אורי מנדס:>
אם יש הסכם חתום, נשמח מאוד לקבל אותו.

<אלכס שליו:>
כן. יש.

<אורי מנדס:>
אני שמח לשמוע את הבשורה הזאת. מעולה. אם יש הסכם חתום.

<אלכס שליו:>
יש.

<אורי מנדס:>
ואם יש את התשלום בצדו, מעולה.

<היו"ר מרדכי יוגב:>
ואז יינתן היתר?

<אורי מנדס:>
זה כדי שתהיה הקצאה של אדמות מדינה. נכון. זה היתר על הבנייה במקום הזה. הסכם שימוש בקרקע, כמו שאתה מכיר אותו היטב. החלק השני הוא אותה תכנית שתיצור גם את המענה לנושא של שמורות טבע כי בסוף אנחנו נמצאים בסמיכות לשמורת ואדי ... ולצורך של אג"ת ושמירה מבחינת מסוקים וגובה ודברים דומים לזה. האדונים הנכבדים מכירים את הנושא.

<היו"ר מרדכי יוגב:>
מתי אתה צופה שאתם מסיימים את המינהלה הזאת? מבחינת PHI, הם יכולים מחר בבוקר להיות אצלך.

<עומר שרעבי:>
לא. יש דרישה של קמ"ט שמורות טבע לאיזה שהן הדמיות וכל מיני נתונים. אנחנו נשלים להם את זה בשבועות הקרובים.

<היו"ר מרדכי יוגב:>
סוף מאי, אמצע יוני, סוף יוני.

<אלכס שליו:>
אני רוצה להגיד משהו אחר. זה בכלל לא תלוי בעניין הזה. אם נסיים את כל ההליכים הבירוקרטיים מול קמ"ט שמורות טבע ונקבל רישיון תקשורת, נקים את זה כמו ואדי חרמיה. בוואדי חרמיה עוד לא קיבלנו היתר בנייה אבל האתר עומד. אם היינו מחכים להיתר בנייה, אתה יודע מה היה קורה. אני אומר שברגע שנקבל רישיון תקשורת ויהיה מוסכם על האפוטרופוס, כמו שבוודאי חרמיה, אנחנו נקים את האתר ואת ההיתר הרשמי נקבל עת נקבל רישיון תקשורת.

<היו"ר מרדכי יוגב:>
אורי, תן לנו לוח זמנים בהנחה שהם מגישים לך את הדברים האלה.

<אורי מנדס:>
שיגישו. בוא נתחיל מזה שהם יגישו את האנטנה, את ההדמיה שלה.

<קריאה:>
זה לא הוגש?

<אורי מנדס:>
לא הוגש.

<היו"ר מרדכי יוגב:>
אני אומר כאן משהו כללי. עוד מעט אני אחזור את אורי לנושא הכללי של הסקר אבל עברנו כאן לפרטני כדי לראות קצת אור בקצה המנהרה הזאת. 
<אלכס שליו:>
אנחנו נשלים תהליכים בשבועיים הקרובים.

<היו"ר מרדכי יוגב:>
כמה זמן ייקח לכם כמינהל? נאמר שהם מגישים עד סוף מאי, כמה זמן אצלכם צריכים להיות התהליכים?

<אורי מנדס:>
אני מניח שבתוך שלושה שבועות נוכל לקיים דיון כדי לתת יותר מידע. אני לא מוכן להגיד בלי היתר בנייה, במיוחד בוועדה בכנסת.

<היו"ר מרדכי יוגב:>
היתר בנייה עד סוף יוני. זה ריאלי, אם הם מגישים תוך שבועיים.

<אורי מנדס:>
בסדר. 

<היו"ר מרדכי יוגב:>
זה לגבי מצפה חגית. אם התחלת בפרטני, יש לנו עוד שני מקומות.

<אורי מנדס:>
לא. אלה האתרים שהיו אמורים להיות מוקמים ב-2015 לפי התכנית ההיסטורית אתה התחלת את הוועדה.

<היו"ר מרדכי יוגב:>
אספר מיצד, גם הוא כבר קם. היה לנו את פלאפון.

<ענת בן משה:>
עמנואל. ברשותכם, אנחנו נשלים את התמונה לגבי עמנואל. אכן בשבועיים הקרובים אמור להיות שם סיור כדי להזיז ולשנות את התכנון על פי דרישת המועצה, אבל אני מבקשת לומר לפרוטוקול שברור לנו שהאתר הזה הולך לסירוב. אני מדברת כרגע על לוחות הזמנים להיתר. הוא הולך להיות מסורב בוועדה המקומית ונצטרך להגיש על זה ערר למועצה העליונה ובהתאם לזה לוח הזמנים להקמה. כמובן שלא נשים שם בורג לפני שיהיה היתר בנייה.

<היו"ר מרדכי יוגב:>
ועדה עליונה היא במינהל. התהליך ברור. נבקש את עזרתכם בעניין.

<אורי מנדס:>
מעטים הם המקרים, כמו שאתה יודע, ויושב כאן גם ראש המועצה הנכבד, בהם אני כוועדה עליונה, כסמכות עליונה, אכפה על מועצה מקומית או על מועצה אזורית בניגוד לדעת הועדה המקומית שלה. זה צריך להיות מקרה מאוד מאוד חריג כדי שאני אעשה זאת.

<שלמה ועקנין:>
אבל ראש המועצה המקומית יודע את התהליך ומזמין את הכפייה הזאת.

<אורי מנדס:>
שיאשר. הוא יושב ראש הוועדה. הם מתכסים.

<היו"ר מרדכי יוגב:>
כדי שלא תסביר עוד הסברים, הסעיף הזה הוא באחריות שלמה. אני חוזר לאספר מיצד ואני אומר באחריות שהעלייה של פלאפון שם.

<ענת בן משה:>
כפי שאמרנו בדיון הקודם, בתחילת 2018.

<היו"ר מרדכי יוגב:>
לא. בדיון קודם אמרתם בשנת 2017.

<ענת בן משה:>
לא. דיברנו על הרבעון האחרון של 2017.

<היו"ר מרדכי יוגב:>
PHI כבר שם. נכון?

<אלכס שליו:>
אנחנו עלינו.

<ענת בן משה:>
לצערנו אנחנו לא נוכל לעלות השנה בגלל תקציב ותעדוף של אתרים. אנחנו נעלה ברבעון ראשון של 2018.

<שלמה ועקנין:>
לא טוב. בגדול לא טוב, בטח לא באזור הזה. האזור הוא בעייתי מאוד מבחינה ביטחונית.

<ענת בן משה:>
מאחר שאנחנו יושבים במקום שיש משמעות למה שאומרים, ואני מכבדת את המעמד הזה, אני לא רוצה לנקוב בתאריכים שלא נעמוד בהם. 

<קריאה:>
שיעברו לסלקום.

<היו"ר מרדכי יוגב:>
 חברים, קיבלנו את הנתון. הערות בסוף. אני רוצה להתקדם.

<ענת בן משה:>
אנחנו נבדוק ונודיע.

<היו"ר מרדכי יוגב:>
בסדר. המקום רגיש לכל אזור המזרח. היום רגיש יותר אפילו בסטטיסטיקה של בעיקר פיגועי אבנים וקצת בקת"בים ואני אומר את זה כי לפעמים אני קורא את הסקירות השבועיות.
<שלמה ועקנין:>
נדמה לי שמה שיותר רגיש הוא שיש הסכמה מקובלת, עד כמה שאני הבנתי, שמקימים אתר משותף לכל החברות.

<היו"ר מרדכי יוגב:>
ודאי.

<שלמה ועקנין:>
קמ"ט תקשורת לא נמצא כאן אבל הוא אומר את זה בכל פורום אפשרי. לכן אני חושב שזאת הנקודה שצריך לתקוף.

<היו"ר מרדכי יוגב:>
אני רוצה להתקדם. גלשנו לפרטני ואני רוצה להחזיר את אורי לציר המרכזי - אחר כך נחזור לפרטני – בו עמרי נתן לנו את שלושים מיליון השקלים ואנחנו מבקשים ממנו לעשות את הבירור - אחר כך נשמע גם את משרד המשפטים – שאכן לא מבלבלים את השכל ונותנים לעשות עבודה עם שלושים מיליון השקלים. אנחנו מדברים על תקנים זמניים של הוצאת מכרז כי אי אפשר אחרת. המינהל לא יכול להוציא את שלושים מיליון השקלים האלה לפועל אלא דרושים לו אנשים שיעשו את העבודה ויוציאו את הפרויקט לפועל. נעשה מכרז קודם כל בין החברות ואחר כך הן תוצאנה אותו לשלושת החברות ותגשנה תוצאות ואול יימצא בישראל אדם רביעי.

<אורי מנדס:>
אני מציע שנמשיך בפרטני כי אני סבור שמשם תצמח הישועה.

<היו"ר מרדכי יוגב:>
תן לנו סקירה קצרה על הסקר, אחר כך נשמע את התייחסות משרד המשפטים ונחזור לפרטני.

<אורי מנדס:>
הרודיון. חברת סלקום אמורה להגיש.

<היו"ר מרדכי יוגב:>
רגע. ברשותך, יצאתם לסקר. 

<אורי מנדס:>
עוד לא.

<היו"ר מרדכי יוגב:>
נקבעה חברה שתעשה את הסקר?

<אורי מנדס:>
עוד לא. אנחנו בשלבים של כתיבה, של מכרז לביצוע סקר של כיסוי סלולרי ביהודה ושומרון. עוד לא הצלחנו לכתוב את המכרז הזה.

<היו"ר מרדכי יוגב:>
מה הבעיה של הוצאת סקר?

<אורי מנדס:>
עומס משימות. זה מכרז מאוד מורכב. 

<היו"ר מרדכי יוגב:>
קשה לי לקבל את התשובה שלך. אני מודה שלפני תשע שנים הלכתי לחברת פלאפון בירושלים, למשרדים שלהם שהיו בכנפי נשרים, הייתי אז סגן ראש מועצה צעיר, וביקשתי כיסוי של אזור בנימין. אחרי שהצגתי את עצמי ונכנסתי למנהל, הוא הוציא לי מיפוי כזה של האזור אותו ביקשתי ממנו.

<אורי מנדס:>
את זה קיבלתי מהחברות. כל העניין הוא שנבצע את זה בעצמנו.

<קריאה:>
הוא לא רוצה להיות תלוי בהן.

<אורי מנדס:>
זה ברור לחלוטין. לכתוב מכרז כזה, זה אירוע מסובך ומורכב. את הכיסוי של החברות יש לי והוא ברור ונהיר.

<היו"ר מרדכי יוגב:>
אם כן, למה להמציא את זה?

<אורי מנדס:>
אין צורך להקים אנטנות חדשות ביהודה ושומרון. יש התחייבות של החברות ל-91 אחוזי כיסוי ביהודה ושומרון והן כולן עומדות בו. מעולה. תודה רבה.

<היו"ר מרדכי יוגב:>
הוא לא שיקר אותי. הוא הציג לי נתון.

<אורי מנדס:>
חס וחלילה. אין מישהו שחלילה לא אומר אמת. אומרים אמת לאמיתה. יש 91 אחוזים כיסוי. זה מה שהן מחויבות לו אחרי השינוע החדש של משרד התקשורת. אני מדייק?

<קריאה:>
כן.

<קריאה:>
92 אחוזים.

<אורי מנדס:>
92 אחוזים בישראל ו-91 אחוזים ביהודה ושומרון. הורד אחוז אחד ביהודה ושומרון.

<קריאה:>
לא משנה. גם 92 אחוזים זה בסדר.

<אורי מנדס:>
והם עומדים בו. אם הם עומדים בו, אז חבל.
<היו"ר מרדכי יוגב:>
אני רוצה לדבר ברוגע. התשובה שלך מחייבת אותי לזמן את מתפ"ש למפגש הבא. בעיני מוזר ששלושה-ארבעה חודשים מאז ההכרזה על הוצאת סקר, כאילו אין כלום. כאילו לא הספקתם לעשות את שיעורי הבית.

<אורי מנדס:>
ממש לא נכון.

<היו"ר מרדכי יוגב:>
זה הבסיס.

<אורי מנדס:>
אני ישבתי כאן בדיון הקודם.

<היו"ר מרדכי יוגב:>
מתפ"ש יזומן לפגישה הבאה. חד משמעית.

<אורי מנדס:>
אמרתי לך שאני עושה כמיטב יכולתי לצאת לסקר.

<היו"ר מרדכי יוגב:>
בסדר, אז תצאו.

<אורי מנדס:>
לוקח זמן. 

<היו"ר מרדכי יוגב:>
עיני לא סביר ששלושה-ארבעה חודשים לא מצליחים לכתוב נייר לסקר. תזמנו איש מילואים ויעשה לכם את זה תוך יומיים. יש אנשי מילואים שיודעים לעשות את זה. יומיים-שלושה, הוא יושב וכותב. מה, אנחנו לא יודעים לעשות? היינו בסרט הזה. 

<אורי מנדס:>
לא. אנחנו לא יודעים לכתוב מכרז כזה. 

<היו"ר מרדכי יוגב:>
אני אשאיל לך לצורך העניין מבנימין עובדת שמכינה מכרזים. אחת מהן עבדה כבר אצלכם, דנית. היא הייתה בייעוץ המשפטי. היום היא מנהלת מחלקת מכרזים בבנימין. קחו אותה למילואים ליומיים. מצחיק בעיני. נזמן את מתפ"ש. אני מאוד אסרטיבי היום, אחרי ארבע וחצי שנים. ראשית אני אומר תודה על כל מה שכן נעשה אבל מספיק עם העצלתיים.

<אורי מנדס:>
מה שעשו כאן ב-2015 נעשה ב-2017. על זה אומרים תודה?

<היו"ר מרדכי יוגב:>
כן. גם על זה אני אומר תודה.

<אורי מנדס:>
מעולה.

<היו"ר מרדכי יוגב:>
ברוך השם. 

<גדי דיעי:>
לעניין הסקר. במועצה אזורית שומרון ביצענו אותו עצמאית יחד עם המינהל, עם המכשירים שלהם. זה נעשה כבר לפני ארבעה חודשים.

<קריאה:>
גם הר חברון עשו את זה.

<שלמה ועקנין:>
המינהל עושה מה שהוא יכול באמצעים שלו. 

<היו"ר מרדכי יוגב:>
הוא יכול גם להסתמך על דברים קיימים. אנחנו לא ממציאים את הגלגל. יש דברים ידועים, גם המקטעים הבעייתיים, הדברים הבעייתיים.

<אלכס שליו:>
הסקר משפר את הקליטה? איך זה עובד?

<אורי מנדס:>
לא. הסקר יעזור בשימוע.

<היו"ר מרדכי יוגב:>
כתוצאה מזה, נאלץ להמשיך בפרטני. עמרי, אני מחכה לתשובה מכם. אם אתה יכול לצאת רגע ולשאול, בבקשה.

רציתי לשמוע גם את הצד המשפטי ומה הבעיה המשפטית.

<ענת אסיף:>
קודם כל, אני אומר שמשרד המשפטים לא מטפל כרגע בבעיה משפטית בקשר לנושא הזה. זה לא אומר שאין. זה אומר שאנחנו עודכנו – לא אני אישית אלא המחלקה הכלכלית שמטפלת בזה – לגבי הדיון שהיה, על סיכום הדיון בסוף 2016 והתבקשה התייחסות שלנו. התשובה שלנו הייתה שהמשרדים שאמונים על הנושא המקצועי צריכים להציג את הדברים בצורה מסודרת ורשמית ולחדד היכן יש את השאלות המשפטיות.

אני יודעת שהיה איזשהו שיח ראשוני על שאלת העדיפות הלאומית, זה מה שעמרי הציג קודם, איך מנמקים תקצוב מדינה למשהו שהוא בתחום יהודה ושומרון בנושא כיסוי סלולרי, שלא נעשה באופן מקביל בתוך תחומי ישראל אבל זאת לא חוות דעת שאנחנו כבר נתנו אותה ונדרשנו אליה. אתה הזכרת קודם את השיח שלך עם שרת המשפטים אבל אני לא מעודכנת לגביו. אני גם חושבת, אם אני מבינה נכון, שיש איזשהו עדכון לגבי עמדת משרד הביטחון לגבי הצורך הביטחוני שיכול להיות שיש לה השלכה גם על השאלה הזאת.

אני בעיקר שמה שאלות על השולחן שהן גם לא צריכות להיות כאן אלא ככל שנדרשת עמדה של הייעוץ המשפטי לממשלה, היא צריכה להיות על בסיס פנייה מסודרת עם חוות דעת משפטית של המשרדים הנוגעים בדבר. להבנתי זה עדיין לא נמצא על השולחן שלנו.

<היו"ר מרדכי יוגב:>
גם מכם בפועל לא קיבלנו תשובות. מעבר לזה שאני במקביל עושה עבודת מטה - - -

<ענת אסיף:>
לא נשאלנו שאלות, אדוני.

<היו"ר מרדכי יוגב:>
בוודאי שנשאלתם שאלות בפעם הקודמת.

<ענת אסיף:>
אני מתנצלת. אני לא הייתי כאן בדיון הקודם ולא ידעתי שיש שאלות ספציפיות אלינו. שוב, כמו שאני אומרת, משרד המשפטים לא נותן חוות דעת משפטיות על בסיס פנייה של שורה אחת שמבקשת להעביר התייחסות. אבל זה לא לכאן, לא לשולחן הזה.

<היו"ר מרדכי יוגב:>
גם בזימון ובהדגש. בפועל עד לרגע זה כמעט ולא נעשה, פרט ליציאה למיפוי, שגם זה לא נעשה, וזאת בשל התנגדות משרד האוצר, משרד המשפטים, מה גם שהתכנית אינה וכולי. אלה דברים אחרים. בקיצור, גם בזימון הבענו בהדגש.

<ענת אסיף:>
איזו התנגדות של משרד המשפטים למיפוי? 

<היו"ר מרדכי יוגב:>
מה פתאום מתעדפים, מה פתאום המדינה מקצה שלושים מיליון שקלים לכיסוי סלולרי ביו"ש. אני בעד שתקצה גם בערבה וגם בגליל העליון. חד משמעית. אני גם תובע את זה כמו מרכיבי הביטחון בכל הארץ. אין לי ראייה צרה דווקא לזה. כאן, בנגזרת הזאת, זאת אחריותנו. אם היו נותנים לי את האחריות, ועשיתי את זה, דרך ועדת יו"ש, מרכיבי ביטחון בכל הארץ כאשר ראשונים שתעדפנו זה את עוטף עזה והשניים, דווקא את הצפון. 

<ענת אסיף:>
יש את התהליך ויש את המהות. לגבי התהליך, נכון להיום למיטב ידיעתי ומהבירורים שעשיתי מול המחלקות המקבילות לי לקראת הדיון הזה, אין על שולחננו פנייה מסודרת ממשרד ממשלתי שמציפה את הקושי המשפטי ומבקשת את חוות דעתנו. במובן המהותי יותר, לא התהליכי, אנחנו מכירים את הסוגיה והייתה איזושהי התמודדות מול עדנה ארבל ששאלה שאלות שאמורות לסייע כדי להבין אם אנחנו נמצאים בבעיה של עדיפות לאומית מבוססת כן או לא, או לא. להבנתי השיח הזה לא - - -

<היו"ר מרדכי יוגב:>
אנחנו לא מבקשים מכם שאלות. תפסיקו לתרץ לנו תירוצים. אנחנו מבקשים מכם תשובות. תנו נייר מנומק האם המדינה רוצה לכסות את הכיסוי הסלולרי גם בערבה, גם בגליל וגם בכל מקום. עכשיו היא רוצה ביו"ש כי ביו"ש היו גם תאונות דרכים וגם פיגועים והיה קושי לקרוא לעזרה. הקושי הזה עכשיו התבטא בערבה והלוואי שגם שם יגיעו לתשובה ולפתרון, שיתאגדו שם ראשי המועצות דרך משרד התקשורת ושר התקשורת בעצמו. זה מביא אותי לומר צחי הנגבי אלא שהוא שר לעוד שבועיים ולומר לו שיראה היכן הוא משקיע בתקציבים לכיסוי סלולרי בוודאי של כבישים ראשיים. ציר כזה מרכזי לאילת, בוודאי. בעיני זה צורך שיכול להציל חיים.

בשורה התחתונה, אתם בוודאי נשאלים ונשאלתם גם בזימון לדיון. אנחנו נבקש את חוות הדעת המסבירות ממשרד המשפטים. משרת המשפטים. לפני השרה, לפני כן נבקש את חוות הדעת שייתנו את היכולת לפעול. אני בכלל לא הייתי שואל אתכם, אבל זה עניין אחר. חד משמעית. שלטון צריך לדעת לשאול ולא לחכות לתירוצים של יועצים משפטיים. סליחה, אני אפסיק את הערתי כאן כי אני מעריך אותך. לא נתקוף. 
<ענת אסיף:>
אם אפשר, עוד משפט אחד. חוות דעת משפטית של הייעוץ המשפטי לממשלה – אגב, לא של שרת המשפטים אלא של הייעוץ המשפטי לממשלה – צריכה להתבסס על מסד עובדתי וסיכומים מקצועיים. היא לא יכולה להינתן באוויר. יכולים להינתן באוויר קווים מנחים לשאלות של עדיפות לאומית ואלה כבר ניתנו הרבה פעמים למשרדים הנוגעים בדבר.

אני אומרת שוב, אני לא מכוונת כאן לשום תשובה, זה גם לא בתחום מומחיותי, התשובה לגבי השאלה הספציפית הזאת. כדי שאנחנו נגבה או נעיר על איזושהי החלטת ממשלה או החלטה מינהלית של הקצאת משאבים בסיטואציה הזאת, אנחנו נדרשים לזה כאשר יש פנייה מסודרת עם עמדה מקצועית לא משפטית ומשפטית.

<היו"ר מרדכי יוגב:>
סליחה שאני אומר, אבל צריך לדלג עליכם כי אתם מפריעים לשלטון לשלוט. זה לא כסף מתחת לשולחן אלא זאת מדיניות ממשלה. אני יושב ראש השדולה לפיתוח הצפון, נלחמנו כדי שיגיעו המיליארדים לפיתוח הצפון. נלחמנו גם כשהיה בין דרעי לשר האוצר, זה לא עבד. נלחמנו. הייתי אצל ראש הממשלה ארבע פעמים בנושא הזה וגם היום זה לא עובד. אתמול הייתי אצל ראש הממשלה בנושא הזה משום שזו מדיניות הממשלה, לחזק את הגליל. זו מדיניות הממשלה. לא שלושים מיליון אלא 15 מיליארד שקלים ועוד שישה או תשעה מיליארד משרד הביטחון.

<ענת אסיף:>
אין לי ויכוח אתך. יש עקרונות.

<היו"ר מרדכי יוגב:>
זו מדיניות ממשלה. מדיניות ממשלה לעזור לכיסוי הסלולרי ביו"ש, על השולחן, בשורה תקציבית, ולא מתחת לשולחן.

<שלמה ועקנין:>
גם אם היא רוצה לעזור, היא לא קיבלה את הבקשה. 

<היו"ר מרדכי יוגב:>
היועצים המשפטיים במשרד המשפטים לא רוצים לעזור. אנחנו מבקשים מכם לעזור. נשלח לכם בקשה. זה היה גם בזימון לדיון. חבל שזה כך. תמסרי את זה לבוסים שלך. אנחנו נצטרך לטפל בזה. אני מקווה שזה לא יעכב שום דבר ואני גם אומר את זה למנכ"לים בישיבת המנכ"לים. לפי דעתי הם צריכים אתם גם את מנכ"ל משרד המשפטים גם את מנכ"ל משרד האוצר כדי שבמדינה שלנו יצא משהו לפועל. לפי דעתי גם את מנכ"ל ראש הממשלה כי אחרת זה לא יזוז. 

אני עכשיו מקבל את עצתו של אורי. מכיוון שבגלובל קשה להזיז, נחזור לפרטני. חבל שהמדינה הקצתה כסף כי זה רק גורם לצרות. לפני כן עם החברות הסתדרנו. 

<שלמה ועקנין:>
אולי בהתייחס לגלובל. בכל מקרה, אני מבין שהצורך הביטחוני הוא אמירה שאם היא הייתה נאמרת ונכתבת, היא הייתה מסייעת במקום זה או אחר. אם יוכל עוזר השר לומר אם יש משהו בסגנון. אם אין, אני אעדכן באיזשהו פרט שאני מכיר ואולי דרכו נתקדם. אני מתנצל, אבל הצורך הביטחוני בסוף צריך להיות מרוכז.

<היו"ר מרדכי יוגב:>
מה שראינו בגלובל זה שישיבת מנכ"לים שאני חשבתי שמתקיימת ב-5 ליוני, אומרים לי שהיא מתקיימת ב-22 ביוני. 

<ניצן ליבנה:>
היא מתקיימת ב-22 ליוני.

<היו"ר מרדכי יוגב:>
ביררה זאת נציגת משרד התקשורת. אנחנו מבינים שגם כשהיא תתקיים ב-22 ביוני, עדיין יכניסו לה עיזים גם משרד האוצר שיגיד שהוא מאפשר הקמת תשתיות אבל הוא לא יאפשר למינהל לייצר את התקנים הדרושים לו ולו תקנים זמניים כדי להוציא את המכרזים. אנחנו תקועים מאחור בכך שהמינהל עוד לא אפיין את הסקר שהוא רוצה לעשות, סקר מיפוי. 
<אורי מנדס:>
 מה ישנה הסקר? את הסקר אני יזמתי. אתה יודע למה יזמתי אותו? זאת יוזמה שלי עם רעיון שלי.

<היו"ר מרדכי יוגב:>
תוציא אותו לפועל.

<שלמה ועקנין:>
לכאורה נדרש התקציב כדי לעשות אותו.

<אורי מנדס:>
לא נכון. תקצבתי מתקציב מינהל אזרחי שמיועד לפיתוח האזור. משם תוקצב הנושא הזה וזה לא קשור לשום תקציבים אחרים. 

<היו"ר מרדכי יוגב:>
כל הכבוד על זה. יחד עם זאת, אם בעיניכם מבחינת השיטה שלכם כל התחלת תכנית העבודה תהיה מותנית בתוצאות הסקר - - -

<אורי מנדס:>
תכנית עבודה לא מותנית בתוצאות הסקר. תכנית העבודה נקבעה כבר בשנת 2015.

<היו"ר מרדכי יוגב:>
אני אתך לגמרי. סליחה. אני מבקש את סליחתך על כל הערה בעניין. סעו לשלום. נעבוד במקביל. עוזר השר, אני רק אומר את המגבלות. מגבלה אחת היא המגבלה של התקנים שמשרד האוצר עוד לא הוא הואיל בטובו לתת את התשובה ולכן עיכבתי כאן את הרפרנט שלו שביקש לצאת. הוא לא הואיל בטובו להכריע שהוא מסוגל בתוך שלושים מיליון השקלים האלה לתת 29 מיליון שקלים לתשתיות ומיליון אחד לתקנים הזמניים שיידרשו כדי להוציא את המכרז, כתבי כמויות, אתרים, תכנית עבודה ולהניע את זה ולפקח על זה. הוא עוד לא שם. ממילא כאשר ב-22 ביוני יחליטו שיוצאים לדרך, אי אפשר יהיה לבצע ולכן אנחנו רוצים להקדים תרופה למכה ולהבין שהאוצר עוד לא שם וצריך לקבל בראש, ומשרד המשפטים עוד לא שם וגם הוא צריך לקבל בראש. לא שאתה עוזר של שר המשפטים אבל אני רק מציף בפניך את העניין כי הוא עוד לא הכריע שזו מדיניות הממשלה והוא עוד לא נותן לה את הגיבוי שלו כי מי אומר שאם ביו"ש צריך, למה לא בערבה? ואם בערבה, למה לא בגליל? הוא לא מאפשר למדינה לממש את מדיניותה. הפקידים במשרד המשפטים מעכבים את השרה ואת ראש הממשלה ואת הרשות הנבחרת והשופטת, כאשר במקום שייתנו את התשובות, הם מקשים בשאלות. 

זאת פילוסופיה של החיים ולכן כרשות נבחרת אנחנו נשתדל לצמצם ככל הניתן את הרשות השופטת שהרימה ראש ותוקעת את המדינה. זה לפרוטוקול. 

לענייננו שלנו. נחזור לשאלות הגלובליות. צורך ביטחוני היה נותן למשרד המשפטים יכולת לכתוב צורך ביטחוני כי משרד הביטחון אמר לנו. בלי זה אין מספיק תירוצים טובים לכתוב שיש צורך ביטחוני.

<קובי אלירז:>
אתם יודעים את העמדה שלנו. המקסימום שהצלחנו להוציא זה שיש צורך חיוני. לא צורך ביטחוני. זה מתוך החששות שכולם כאן מחכים לזה שנגיד צורך ביטחוני. כל אחד אומר שבזה תלוי הכול. משרד המשפטים יגיד שכך לא צריך מכרז ולמה יש צידוק להתחיל שם ולא במקומות אחרים. גם החברות יאמרו צורך ביטחוני, הולכים לצורך ביטחוני, אז מערכת הביטחון תממן, על אף שכבר יש כסף אבל זה שוב יחזור. לכן אצלנו מסתייגים מאוד על אף שדה פקטו יש בעניין הזה ודאי שיקולים ביטחוניים אבל נמנעים מלתת את המסמך, את הגושפנקא הרשמית להגיד שהדבר הזה הוא צורך ביטחוני מובהק. 
אנחנו הצלחנו להביא מסמך שבו זה מוגדר כצורך חיוני והסברנו בעל פה, תורה שבעל פה, את כל הדבר הזה בכל הפורומים שנדרשנו להסביר זאת וגם בישיבות הפנימיות. דרך אגב, אני חושב שמשרד ראש הממשלה חייב להיות שותף בעניין הזה ואני לא יודע למה הוא לא מגיע לכאן, מישהו מהמל"ל או מישהו מהם.

<אסף דורון:>
הם זומנו.

<קובי אלירז:>
חבל שהם לא מגיעים וזאת לא פעם ראשונה. הם צריכים להיות ב-לופ הזה. בסוף זה אינטרס שלהם, גם אינטרס של שר הביטחון. כרגע יש הרבה בירוקרטיה, כפי שאנחנו יודעים. אני חושב שאצלנו המנכ"ל הבין טוב מאוד את האירוע ומחכה לישיבה שלו עם מנכ"ל תקשורת. את העניינים הפנימיים שלנו שקוראים להם תקנים/סגירה מול המתפ"ש, איך מוציאים את זה לפועל, אני חושב שנדע לעשות. אני מקווה מאוד שאחרי הישיבה של המנכ"לים ב-22 ביוני, נהיה אנשי בשורה. אני כן חושב שמשרד ראש הממשלה חייב להיות שותף כאן, אם רוצים להתגבר על כל מיני בעיות נוספות. אולי המל"ל יכול להביא מסמך כזה. אני כאן נותן משהו שיהיה יותר קל אולי להם ברמה אסטרטגית מאשר למערכת הביטחון. להם אין תלות כספית למרות שאולי גם להם יש ואחרי כן יאשימו אותם. לא משנה, יכול להיות שצריך לחתור לאירוע הזה. יכול להיות ששם יהיה יותר פשוט. 

<היו"ר מרדכי יוגב:>
אתה לא רוצה להביא אותי לדברים ששמעתי היום ממועמד לראשות מפלגת המחנה הציוני לפיו מדיניות הממשלה, היא כל הזמן מפחדת.

<קובי אלירז:>
בואו נראה אותו כשהוא יהיה בראש.

<היו"ר מרדכי יוגב:>
הוא איש אמיץ. אני לא מדבר פוליטית. במלחמה הוא איש אמיץ בלי להתייחס כרגע לצד הפוליטי. אני אומר לך, קובי, זה לא נשמע טוב אבל יחד עם זאת, כדי להיות פרקטיים, אם אתם תוכלו לעזור למשרד המשפטים עם לשכת השרה להוציא נייר שזה צורך חיוני והוא יהווה תשתית למשפטנים במשרד המשפטים להבהיר למה זה חיוני יותר ביו"ש מאשר לצורך העניין בערבה, ואני גם בעד הערבה.

<קובי אלירז:>
הוצאנו מסמך כזה. זה לא מסמך סודי. אנחנו מוכנים להעביר אותו. נעביר אותו.

<היו"ר מרדכי יוגב:>
ועדיין אני סבור שלא צריך לחכות לחוות דעת של משרד המשפטים והיא לא מעכבת, גם אם הם לא יגידו, כי זאת מדיניות הממשלה כפי שהיא מתקצבת. היא עשתה תכנית נגב והקציבה שם מיליארדים, עושה עכשיו תכנית גליל ומתקצבת במיליארדים ועושה גדר במקום אחד ולא עושה במקום שני כי זאת מדיניותה. היא משקיעה את המיליארדים כרגע בסגירת דרום הר חברון ופאתי גוש עציון ולא משקיעה במקום אחר כי זאת מדיניותה וסדרי עדיפויותיה. 

לכן אני אומר לך ענת, זה פשוט לא יעלה על הדעת. אלה תירוצים לא מקצועיים שיש מהם ריח של עיכובים פוליטיים מתוך משרד המשפטים.

<ענת אסיף:>
אני מחזיקה את עצמי שלא למחות על כל משפט שלך לפרוטוקול כי הפרוטוקול שומע את כולנו. כל מה שאני אמרתי זה שאנחנו לא נדרשנו לכתוב חוות דעת כזאת. יש סדרי עבודה.

<היו"ר מרדכי יוגב:>
אנחנו כאן בסיכום הדיון דורשים מכם לכתוב חוות דעת כזאת כי היא תוקעת את העניין.

<ענת אסיף:>
הבקשה צריכה לבוא מהמשרדים. 

<קובי אלירז:>
היושב ראש, למה אתה תולה את זה בהם?

<היו"ר מרדכי יוגב:>
כי הם יעכבו את יכולת שלושים מיליון השקלים.

<קובי אלירז:>
מי אמר? רוח הקודש? למה אתה תולה את זה בהם?

<היו"ר מרדכי יוגב:>
כי הם לא יאפשרו. הם יוציאו חוות דעת שאי אפשר להוציא את שלושים מיליון השקלים.

<קובי אלירז:>
למה? 

<היו"ר מרדכי יוגב:>
אני לא שואל שאלות קיטבג. אני שואל שאלות כדי להקדים תרופה למכה. אחר כך נחכה עוד שלושה חודשים עד שהם יוציאו לנובמבר שנה הבאה. אנחנו מכירים את הסיפור. יש לנו כאן שתי עכבות כרגע, של משרד האוצר שלא יאפשר את התקנים. אנחנו בסרט הזה אתם כבר שתי ישיבות. כבר חצי שנה אנחנו בבלבול הזה, מנובמבר. 

<קובי אלירז:>
מה טענתכם? סליחה שאני שואל.

<היו"ר מרדכי יוגב:>
ששלושים מיליון השקלים נועדו לתשתיות ולא לתקנים. שהמתפ"ש רוצה אתם באמצעות התקנים להיות בר יכולת להוציא לפועל את התכנית. יש שלושים מיליון שקלים והם ישבו כי לא יאפשרו להם לשים אנשים שיקבלו שכר ויוציאו מכרז כי למינהל אין מספיק תקנים כדי לעשות את זה במקביל לעבודה השוטפת שלו. אם השר שלך ייתן להם פקודה, אולי יעשו את זה על חשבון דברים אחרים שהם יותר חשובים או פחות חשובים. מה יעשה פקיד בסדר העבודה שלו, לא אני קובע.

<קובי אלירז:>
זאת גרסתך? סליחה שאני שואל אותך. זאת טענתכם? שאנחנו לא יכולים להקצות מהשלושים מיליון שקלים שאנחנו מקצים מתקציבנו, כלל המשרדים שהוחלט שהם מקצים, אנחנו לא יכולים לשים חלק קטן מהסכום הזה לטובת תקנים זמניים?

<עמרי בן חורין:>
אני אגיד את מה שאמרתי קודם. המנכ"לים סיכמו על שלושים מיליון שקלים. מעולם לא הסכמנו.

<היו"ר מרדכי יוגב:>
זה דובר בכל הישיבות הקודמות. זה עלה כעז קטנה והיום ברור לי שזאת עז גדולה. אם לא נוריד אותה מהשולחן ונגיד שלושים תקנים, מתפ"ש זכאי לעשות את זה הכי טוב. אני סומך עליו.

<עמרי בן חורין:>
בישיבות הקודמות, עד לישיבה האחרונה, להבנתי – אם אני טועה, יתקנו אותי – אמרו שמתפ"ש אמנם יעשה את זה בעצמו.

<היו"ר מרדכי יוגב:>
הוא אמר לאורך כל הדרך.

<עמרי בן חורין:>
בישיבה האחרונה נאמר, ואתה גם אמרת לו שאתה שמח שהוא הצטרף לדעתך, שהוא לא יכול לעשות את זה בעצמו אלא הוא יעשה את זה באמצעות חברות או גורם אחר.

<היו"ר מרדכי יוגב:>
בסדר, אבל הוא זקוק שם למינימום תקנים כדי לעבוד. הוא לא יכול אחרת. 

<עמרי בן חורין:>
יש הבדל בין התקנים שדיברו עליהם כשהוא יעשה אותם בעצמו כדי שהוא יפקח וינהל עבודות תשתית לבין מה שאתה אומר עכשיו לגבי תקנים כדי להוציא מכרז. זה לא אותו הדבר. אנחנו יודעים לדבר ואנחנו נדבר בישיבה. עד הישיבה, כמו שנאמר כאן ונאמר בצדק, יהיו ישיבות מקדימות. אגב, זה בשיתוף עם משרד ראש הממשלה. נדבר לפני ונראה איך פותרים את זה. אם סיכמו על כסף, סיכמו על כסף ולא נשאיר אותו.

<היו"ר מרדכי יוגב:>
אני סומך על מנכ"לי תקשורת וביטחון. אני קצת פחות סומך נכון לעכשיו על – אני שמעתי את זה מבכיר באוצר – משרד המשפטים. אלה הן שתי נקודות תורפה. אנחנו נעקוב אחריהן.
נתקדם לפרטני.

<קובי אלירז:>
אולי חשוב שלאותה ישיבה נביא את מנכ"ל האוצר.

<ניצן ליבנה:>
זה שהמנכ"ל שלנו מעורב בזה, אין לנו שום סמכויות בעניין. 

<קובי אלירז:>
אבל תדחפו לזה שאם כולם רוצים בפתרון העניין ולא לשבת סתם וללהג.

<ניצן ליבנה:>
אין לנו שום דבר לומר על זה.

<קובי אלירז:>
למה? תדחפו גם את זה שמנכ"ל האוצר יגיע.

<היו"ר מרדכי יוגב:>
כדי לקצר. תפקידנו כאן, ואנחנו נצא עם זה גם בסיכום הישיבה שיצא תוך יום-יומיים, הוא כזה שבישיבה הזאת אנחנו מבקשים שיהיה גם נציג בכיר של האוצר ונציג בכיר של משרד המשפטים כדי שלא ייווצר מצב שהם ביניהם חשבו שהם גמרו הכול אבל זה לא כך.

<קובי אלירז:>
אגב, קמ"ט תקשורת כפוף אליכם, עם כל הכבוד.

<ניצן ליבנה:>
כפוף אלינו מקצועית. 

<קובי אלירז:>
מה זאת אומרת? אתם לגמרי בעסק.

<ניצן ליבנה:>
אין לנו סמכויות שם. 

<קובי אלירז:>
יש לכם הרבה סמכויות. קחו אותן. יש לכם. תגדילו ראש בזה.

<ניצן ליבנה:>
אנחנו לא יכולים להגדיל ראש מעבר לחוק. החוק לא נותן לנו סמכויות שם. אנחנו לא קובעים מה יש שם.

<קובי אלירז:>
אבל אתם יכולים לדחוף את הפתרון של זה, לא פחות מאתנו. 

<ניצן ליבנה:>
לשם כך המנכ"ל שלנו מעורב בכל הישיבות.

<היו"ר מרדכי יוגב:>
זה נכון. נתקדם הלאה. אורי, אנחנו מחזירים את הגלגל אליך לפרטני. ב-2016, PHI, אם נלך למעקב הזה. אני עובר מסיכום הישיבה הקודמת.
<אורי מנדס:>
לך לפי הסדר שלך. אני אתאים את עצמי. PHI, האתר בפדואל. אני מבין שהישוב מתנגד.

<גדי דיעי:>
הישוב מתנגד. אנחנו ב-10 לפברואר פנינו ל-PHI אחרי שתיאמנו את זה עם מועצה מקומית בית אריה שהם יעשו את הסיור שם. אנחנו פנינו אליהם לפחות חמש פעמים כדי שהם יעשו שם סיור אבל הסיור עדיין לא נעשה.

<אלכס שליו:>
הסיור נקבע לשבוע הבא.

<גדי דיעי:>
ראש מועצה מקומית בית אריה לא מכיר את זה.

<אלכס שליו:>
ב-17 למאי.

<גדי דיעי:>
הוא לא מכיר את זה. שאלתי אותו לפני הדיון.

<היו"ר מרדכי יוגב:>
גדי, תתחבר לזה. אם קבעו את אריה נעים, זה גם יעזור להם. זה גם תורם לכל המעבר.

<שלמה ועקנין:>
אנטנות כבר יש אצלם.

<קריאה:>
בבית אריה, שתיים.

<היו"ר מרדכי יוגב:>
הם יחליטו אחרי כן אם זה עונה לכך. הם ידעו לדבר ביניהם. 

<אורי מנדס:>
אדוני היושב ראש, זה רעיון מעולה אלא שהוא לא נותן פתרון לבעיה. הרעיון לאנטנה באזור פדואל היא לתת כיסוי סלולרי באזור מסוים. אנטנה בבית אריה נותנת אולי כיסוי יותר טוב לכיוון שדה התעופה. מעולה, גם זה צריך וזה מאוד נחמד אבל את הכיסוי אתה רוצה לכיוון אזורים בהם אין קליטה והם סמוכים לפדואל.

<היו"ר מרדכי יוגב:>
אני מציע שכאשר נתקדם בהמשך לסלקום לגבי האנטנה בלשם עלי זהב, אז נדע אם קיבלנו את זה או לא.

<אלכס שליו:>
כן, אבל צריך לקחת בחשבון שאנחנו לפעמים לא ערים לתוצאות של מה שקורה בישובים. אני אומר שישוב שלא רוצה, אז למה אנחנו צריכים להתאמץ לעשות? לא רוצה, לא צריך. אנחנו רוצים לתת כיסוי ובסוף יוצא שאנחנו הולכים לריב עם חלק גדול מהישובים כדי להקים אנטנות שישרתו אותם. אנחנו לא רוצים לריב. מי שלא רוצה, לא צריך.

<היו"ר מרדכי יוגב:>
לא הישוב מטריד אותי. לא פדואל מטריד אותי.

<אלכס שליו:>
אלה שמגיעים לישוב, לא צריכים?

<קובי אלירז:>
זה לא לישוב. זה ציר ראשי.

<אלכס שליו:>
זה שגר בפדואל, מגיע במסוק? 

<קובי אלירז:>
זה לא קשור לפדואל. זה מענה אזורי. זה לכל מי שנוסע על הציר. במקרה זה פדואל.

<היו"ר מרדכי יוגב:>
אלכס, אתה בין האנשים שעשו דברים מועילים בעניין. פדואל לא מטרידה אותי אלא מטריד אותי נחל שילה בעניין הזה והאנטנה השנייה שאמורה לתת כיסוי יותר צפוני, היא שייכת לפלאפון בלשם. תכף נגיע לזה. נשמע את אורי ונראה אם זה עוזר.
<אורי מנדס:>
בוא ניגע בלשם, עלי זהב.

<היו"ר מרדכי יוגב:>
תלך על PHI. על הסדר הזה. סירוב של הישוב להקים על גג בית כנסת, סיור ב-17 למאי, האחריות נשארת של מועצה אזורית שומרון. קב"ט יש"ע, תתעדכן מתי הסיור וחבר את אבי נעים.

<שלמה ועקנין:>
מישהו יודע לומר מה רוצים לכסות כשהתכוונו לשים את זה בפדואל? כאן אני מתחבר למה שאומר אורי מנדס. כשהחליטו למקם, אני יודע מה קורה בפדואל. יש התנגדות של כל המערכת שם לרבות משפחת המחותנת שלי, חמישה-שישה מקרי סרטן והחליטו שעד כאן, הם לא רוצים עוד סרטן בישוב. זאת החלטה מקומית. האם אני שואל האם אין כאן איזושהי אלטרנטיבה. כשאומרים בית אריה, האם זה נותן לנו את הכיסוי שרצינו לקבל בפדואל?

<אלכס שליו:>
לא. זה לא.

<גדי דיעי:>
את זה בדיוק יבדקו. הם אפילו לא היו שם.

<שלמה ועקנין:>
הוא יודע לומר לך את זה מראש. 

<גדי דיעי:>
אני הייתי שם עם המהנדס שלכם בשטח והוא לא ידע להגיד את זה. 

<אלכס שליו:>
זה המנדט שלי. אני אומר לך.

<אורי מנדס:>
האזור של נחל שילה עילי, על המצוקים שם למטה, המיקום הנוסף שבית אריה מציעים, כנראה שהוא ייתן מענה לחלק מכביש 446. העניין הוא שמיקום אופטימלי בפדואל שווה הרבה יותר. יצטרכו יותר בבית אריה. הלוואי ותהיה עוד אנטנה בבית אריה כי זה נמצא בצד המערבי יותר וזה נמצא בצד הצפון מזרחי יותר, כך שזאת כאילו עוד אנטנה, אבל עדיין יצטרכו עוד אחת באזור של פדואל כדי לעשות את הכיסוי המלא.

<אלכס שליו:>
ככל שמתרחקים מהישוב, ההיתכנות להקמת אנטנה הולכת וקטנה כי אתה מדבר על תשתיות חשמל, אתה מדבר על כל הדברים האלה ואז ראה ואדי חרמיה, שמונה שנים, עד שכולם ביחד נרתמו לזה. זה שפדואל לא רוצים שזה יהיה בתחום העירוני שלהם או משהו קרוב אליהם, אני מקבל את זה אבל ההיתכנות להקמת אנטנה באיזה מקום, היא בלתי אפשרית וזה גם צריך להיות ברור לכולם.

<היו"ר מרדכי יוגב:>
ברור לי. אני חושב שאם אני מנסה כרגע להתקדם לחוליה הבאה, החוליה הבאה היא הסיור. לכן אני מבקש, שלמה, אם תוכל להיות בסיור ותוכל לראות מפות כיסוי. נציג המינהל האזרחי אמור להיות בסיור הזה? קמ"ט תקשורת יודע על הסיור?

<אלכס שליו:>
כן.

<היו"ר מרדכי יוגב:>
באיזה שעה יתקיים הסיור? איפה נפגשים? שלמה, תהיה ערני מול פרטנר. נציג המינהל האזרחי, גם אתם בבקשה.

<גדי דיעי:>
גם נתאם את זה מול הישוב כי בדקתי את זה עכשיו והם לא יודעים על כך.

<היו"ר מרדכי יוגב:>
הישוב לא צריך להיות מיודע. 

<קריאה:>
לא. הוא חייב.

<היו"ר מרדכי יוגב:>
מבחינתי המועצה היא שחקן. לא הישוב. אני דורש ממועצה אזורית שומרון, אני לא מסוגל לשחק מול ישובים, שתטפל בזה. 

<גדי דיעי:>
אני מדבר על בית אריה. הסיור ב-17 למאי לא תואם מולם.

<היו"ר מרדכי יוגב:>
יש ראש מועצה. אני לא יודע מול מי הוא מתואם.

<עומר שרעבי:>
הסיור הוא לא בישוב בית אריה. הוא על כל הצירים שם. החיפוש של האופציה החליפית, ירדנו מתוך הישוב כי הבנו שיש התנגדות ואנחנו מחפשים על הצירים.

<אורי מנדס:>
הם בכמה נקודות.

<עומר שרעבי:>
נכון.

<היו"ר מרדכי יוגב:>
בסדר. יש שם נקודות יותר קרובות לחשמל, מתקן כלשהו בעלייה, אבל אני לא זוכר כרגע ולא רוצה להיכנס לפרטים.

הסיור של ה-17 למאי הוא הצעד המעשי הבא שממנו אנחנו מקווים לקבל תשובות. אין משהו אחר שיוכל להועיל יותר.

הר גילה מערב. 

<עומר שרעבי:>
הר גילה מערב, אותו דבר.

<היו"ר מרדכי יוגב:>
היה אמור להיות סיור ב-13 לינואר.

<עומר שרעבי:>
היה סיור. הביאו אופציות והן נפסלו על ידי מהנדסי הרדיו. הסיבה היא שהן לא נתנו כלום. 

<שלמה ועקנין:>
מי שפסל רדיו, זה אתם, אנשי המקצוע.

<עומר שרעבי:>
נכון. אמרתי.

<שלמה ועקנין:>
אנשי המקצוע מבקשים סיור נוסף.

<קריאה:>
לנסות למצוא מקום שייתן כיסוי.

<שלמה ועקנין:>
זה לא אותו סיפור כמו בפדואל. כאן אין התנגדות להקמת אנטנה.

<עומר שרעבי:>
בישוב עצמו זה כבר לא רלוונטי. אנחנו יוצאים החוצה, לחפש על הצירים, עמודי חשמל, עמודי תאורה, לא משנה מה אבל מיקום שיהיה אופטימלי מבחינת הרדיו. מהנדס הרדיו, האופציות האחרונות שהיו גם בפדואל, באזור פדואל, וגם בהר גילה, נפסלו על ידי הרדיו ועכשיו חוזרים בחזרה לסיורים חדשים.

<היו"ר מרדכי יוגב:>
הר גילה למעלה לא נותן מענה לסיפור?

<עומר שרעבי:>
לא.

<היו"ר מרדכי יוגב:>
מתי יתקיים הסיור? אתם יודעים לקבוע מתי יתקיים הסיור?

<עומר שרעבי:>
ב-17 למאי. בשבוע הבא יש סיור. הולכים לכמה נקודות.

<היו"ר מרדכי יוגב:>
לפדואל ולגילה ביחד.

<עומר שרעבי:>
כמה שהם יספיקו. יש עוד נקודה שהם צריכים להיות בה.

<היו"ר מרדכי יוגב:>
שלמה, 17 למאי, תכלל בזה אותך ואת נציגי הרשויות.

פלאפון.

<אורי מנדס:>
גבעת התמר באפרת.

<שלמה ועקנין:>
אין כאן שיתוף פעולה.

<קריאה:>
זה בלשון המעטה.

<קובי אלירז:>
שיתוף פעולה עם מי?

<היו"ר מרדכי יוגב:>
דרוש בעניין הזה אישור שר ביטחון כדי לעלות גם על תורן קיים של יחידת קו התפר. הם לא מאשרים להם לעלות על תורן קיים.

<עמית קליין:>
לא שלא מאשרים. הלוואי והיו מסיירים. אפילו סיור, להגיע למקום, לפסול את המקום. כבר הייתי במשרד קמ"ט תקשורת ואמרו תסתכלו מבחוץ מעבר לגדר. מה זה מחוץ לגדר? תפתחו את הדלת, נבדוק, נעשה איקס לא טוב, נלך לראש מועצת אפרת, נשב אתו כדי שיביא אופציה אבל גם לזה עוד לא הגענו.

<היו"ר מרדכי יוגב:>
עוזר שר הביטחון, זה עולה אצלנו כבר שלוש ישיבות.

<קובי אלירז:>
אני לא מכיר את זה. אף פעם לא שמעתי על כך. חבל.

<שלמה ועקנין:>
ראש קש"ץ מכיר, סגנו מכיר.

<היו"ר מרדכי יוגב:>
מכיר מצוין. 

<קובי אלירז:>
מה הבעיה? תסבירו מה הבעיה. לא נותנים לכם לבדוק את האנטנה אם יש בה קליטה או אם אפשר לשים עליה עוד אנטנה?

<עמית קליין:>
נכון. אף אחד לא מגיע לסיור ואומר לנו, בבקשה, פתוח. אני מביא איש מקצוע והוא אומר טוב או לא טוב.

<קובי אלירז:>
איך קוראים לאנטנה הזאת?

<עמית קליין:>
גבעת הדגן. 

<היו"ר מרדכי יוגב:>
לא התמר?

<עמית קליין:>
לא. הדגן, אם אני לא טועה.

<היו"ר מרדכי יוגב:>
עד היום קראנו לה התמר. 

<עמית קליין:>
אין שם הרבה תרנים. 

<היו"ר מרדכי יוגב:>
בעצם דרוש לא אישור לשילוב אלא דרוש אישור לסיור פיזי בנקודה.

<עמית קליין:>
בדיוק. 

<שלמה ועקנין:>
גם החלק השני דרוש, אבל בוא נפתור את הבעיה הראשונה קודם כל כי הבעיה העקרונית קיימת. יש אמירה של הרמטכ"ל, הנחיה כתובה להמעיט אפילו עד כדי לא לשלב מערך אזרחי של סלולר על תשתית צבאית. יש אמירה כתובה. ראיתי אותו בעין. 

<היו"ר מרדכי יוגב:>
נציג משרד הביטחון כאן, גם העכבה הזאת של נציג מקש"פ דורשת שגם נציג מקש"פ שהיה מאוד מיינדד לכל הדברים, אבל אם מבחינתו הוציאו איזושהי הוראה, ההוראה צריכה להיבחן.

<קובי אלירז:>
אני מציע לזמן לכאן גם את נציג קש"ץ. למה אתם לא מזמנים אותו?

<קריאה:>
הוא זומן.

<נעמה גת:>
הוא לא הכיר את הזימון. דיברתי אתו הבוקר.

<שלמה ועקנין:>
הוא לא הכיר את הזימון, אבל הוא מכיר את הבקשה מעשרים מיילים ושיחות.

<היו"ר מרדכי יוגב:>
הוא מכיר את הבעיה גם מישיבה כאן בה הוא השתתף. אני מבקש, קובי, שתלחץ על סיור משותף.

<קובי אלירז:>
אולי עכשיו אני אביא איזו בשורה, תוך כדי הישיבה.

<היו"ר מרדכי יוגב:>
שיהיו ענייניים. אנחנו לא הולכים להפריע לו ולא לכל גורם אחר. הם תמיד ראשונים.

<שלמה ועקנין:>
אגב, זה לא קשור למקש"פ. דיברת על הגיבוי החיובי והוא של המקש"פ הקודם. האנטנה הזאת לא קשורה למקש"פ.

<היו"ר מרדכי יוגב:>
אבל כל אנטנה בפיקוד מרכז, הוא הסמכות העליונה. עסקתי בזה הרבה באנטנות של פסגות ואחרות. הוא הסמכות העליונה לקבוע ולהכריע אם עולים, לא עולים והיכן עולים, בלי לפגוע בנושאים ביטחוניים.

גשר ביר זית.

<אורי מנדס:>
ממתין להחלטה של פיקוד המרכז שבשלב זה לא מתכוון להוציא דרישה לצורך מבצעי להקמת אנטנה במקום.
<עמית קליין:>
רק לחדד, ברשות היושב ראש. יש מכתב של מח"ט בנימין שמבקש להצטרף.

<היו"ר מרדכי יוגב:>
נכון.

<עמית קליין:>
הכול כבר מוכן. עבודת מטה של תקשורת בקנה. מקש"פ מרכז עוצר הכול.

<היו"ר מרדכי יוגב:>
אני מודע לזה גם מישיבות קודמות. יש מכתב של צורך מבצעי וגם של רצון של הצבא להצטרף. שוב, זה מקש"פ מרכז שהוא לא כאן כרגע. שוב, הפנייה היא למשרד הביטחון. 

<עמית קליין:>
אבל תקנו אותי. מקש"פ מרכז הקודם אבי כהן אישר את זה.

<שלמה ועקנין:>
נכון ועל זה התחילה עבודה.

<עמית קליין:>
על זה התחלנו עבודת מטה. לקחנו כסף ועשינו.

<היו"ר מרדכי יוגב:>
לישיבה הבאה נזמן לכאן גם את רמ"ט מרכז, את סגן הרמ"ט וגם את מקש"פ.

<אורי מנדס:>
בסוף הם אנשי המקצוע שאמורים להביא את זה בפני אלוף פיקוד מרכז כדי לחתום על צו כניסה למקום. הם יחליטו אם יש צורך מבצעי שלהם או לא.

<עמית קליין:>
אני לא מתווכח אלא רק מציין עובדה. 

<שלמה ועקנין:>
אלוף פיקוד מרכז אמר מעבר לזה. הוא חתם על צורך מבצעי וננזף על כך שהוא כתב צורך מבצעי. מה צריך יותר מזה?

<היו"ר מרדכי יוגב:>
עינב.

<עמית קליין:>
בעינב אנחנו בשלב אגרות. היה איזשהו עניין עם קמ"ט איכות סביבה. הם דרשו איזשהו אישור. השגנו את כל האישורים. קיבלנו ביום חמישי הקודם שהושלמו כל הדרישות. ישולמו האגרות. היתר בנייה יצא בשבועיים הקרובים.

<היו"ר מרדכי יוגב:>
היתר בנייה של המועצה?

<עמית קליין:>
של שומרון. כן.

<היו"ר מרדכי יוגב:>
עד סוף מאי.

<עמית קליין:>
בערך. אני מניח שזה יהיה קצת אחרי. בוא ניקח את זה עד סוף יוני.

<היו"ר מרדכי יוגב:>
מה צפי גמר ביצוע?

<אורי מנדס:>
סוף דצמבר, תחילת כסלו. 

<עמית קליין:>
שלושה-ארבעה חודשים כי זה מגדל מים. 

<היו"ר מרדכי יוגב:>
גמר ביצוע עד סוף אוקטובר.

<עמית קליין:>
בערך.

<ענת בן משה:>
ביצוע בסביבות אוגוסט.

<היו"ר מרדכי יוגב:>
גמר ביצוע, ספטמבר 2017.

האם נתקע משהו בנושא משרד הבריאות או האם התגברנו על זה?

<עמית קליין:>
זה הסתדר.

<שלמה ועקנין:>
כאן חייבים לומר שהמינהל האזרחי, קמ"ט איכות סביבה נרתם באופן אישי ופועל בעניין.

<אורי מנדס:>
תודה רבה.

<היו"ר מרדכי יוגב:>
אורי, אנחנו עוד זוכרים את ההצהרות הגדולות של הצדעה של ההתיישבות למינהל ולצבא. 

<אורי מנדס:>
צריכים לחדש את זה.

<היו"ר מרדכי יוגב:>
הנה, אומרים מילה טובה. 

<אורי מנדס:>
יושבים כאן נציגי משרדי הממשלה ואתה סונט בהם. יושבים כאן נציגי חברות פרטיות. 

<היו"ר מרדכי יוגב:>
אמרנו תודה לקמ"ט איכות סביבה שהתגבר על הסיפור של הבריאות. מעבר לזה לא אמרנו כלום. לפחות לא התכוונתי לכלום.

סלקום. 

<יצחק נעים:>
לשם ועלי זהב. אנחנו נמצאים באותו סטטוס של הדיון הקודם. אנחנו למעשה ביצענו את כל שיכולנו. הגשנו בקשה שהיא אושרה בתנאים. יש התנגדות של משרד הבריאות. בדיון הקודם למיטב זיכרוני נאמר שנקבל סיוע מהפורום על מנת שנקבל את אישור משרד הבריאות. נכון לעכשיו אין אישור. 

<שלמה ועקנין:>
רק עכשיו שיבחנו את מי ששיבחנו, אז אל תקלקל. דברו בבקשה עם ידידנו קליין ותאמו ביניכם את השיטה. תאמין לי, יש נכונות לסייע.

<יצחק נעים:>
השאלה אם שם זה לא תלוי מחוזות. בסדר. נבדוק את זה.

<היו"ר מרדכי יוגב:>
גדי, יש לך תשובה אם זה רמלה או צפון? עינב זה צפון או עינב זה רמלה?

<גדי דיעי:>
לא יודע.

<שלמה ועקנין:>
קמ"ט איכות הסביבה מגדיל ראש.

<היו"ר מרדכי יוגב:>
מול צפון הוא מתגבר יותר טוב, ומול רמלה הוא יכול להיתקע בקשיים. צריך לדבר עם קמ"ט איכות סביבה. דברו אתו כדי להתגבר כמו בעינב, גם לגבי לשם ועלי זהב כי צריך את אישור משרד הבריאות ובלעדיו זה לא יתקדם. אני מבין שהמועצה האזורית שומרון הוציאה היתרים.

<שלמה ועקנין:>
היא לא יכולה. 

<ענת בן משה:>
התוצאה לא תהיה עד שיינתן לנו האישור שהוא כבר בידינו. 

<שלמה ועקנין:>
לא. זה בסדר. 

<היו"ר מרדכי יוגב:>
ממעט ניסיוני, אני מעריך – אני לא בטוח שאני צודק – שהמחוז ברמלה הוא מחוז יותר בעייתי לכל דבר ועניין לעומת ירושלים וצפון שם עובדים עניינית. זה מניסיוני אבל אני לא בטוח שזאת הסיבה ולכן אני לא אומר את זה באופן מוחלט. אני אומר לך גדי, לפעול על אישור משרד הבריאות ולהיות אקטיביים בעניין.

<גדי דיעי:>
אני הבנתי מסלקום שהם כבר ביקשו אישור והם קיבלו תשובה שלילית. לא?

<היו"ר מרדכי יוגב:>
תיעזר גם בקמ"ט איכות סביבה.

<יצחק נעים:>
אנחנו הגשנו בקשה וקיבלנו התנגדות של משרד הבריאות אבל כאן צפוי איזשהו מעקף. ננסה אותו.

<היו"ר מרדכי יוגב:>
דברו עם קמ"ט איכות סביבה והולכים פיזית יחד ראש המועצה וסגנו או ראש המועצה או סגנו. כך זה עובד. יושבים להם במשרד ברמלה ומביאים אותם לסיור. כך זה עובד כי אחרת גם בישיבה הבאה נשמע על לשם-עלי זהב. זה אתגר שלכם.

אנחנו ביקשנו סיוע של יושב ראש איגוד ערים לאיכות הסביבה ואני משאיר את כל זה כעבודה מועצתית. אני חושב שהמועצה צריכה לרוץ על זה.

נעבור ל-2015-2016.

<שלמה ועקנין:>
לא דיברנו על הרודיון.

<היו"ר מרדכי יוגב:>
נכון. הרודיון-ירושלים.

<יצחק נעים:>
ציר הרודיון-ירושלים. לפני שלושה חודשים העברנו בקשה לקמ"ט תקשורת. טרם התקבל אישור. רצינו במקביל לקדם תכניות להיתר. מהוועדה העליונה נמסר לנו שלא נטרח להגיש את החומר בלי אישור קמ"ט תקשורת. 

<אורי מנדס:>
תגישו בקשה להיתר בנייה.

<יצחק נעים:>
רצינו. אמרו לנו שנבוא עם אישור קמ"ט תקשורת. ברגע שנקבל את אישור קמ"ט תקשורת, נגיש את כל החומר לוועדה העליונה.

<היו"ר מרדכי יוגב:>
אומר לך כאן סגן ראש המינהל שתגישו.

<אורי מנדס:>
הוא אומר לי שאצלי בבית יש בעיה. 

<היו"ר מרדכי יוגב:>
ואתה אומר לו להגיש.

<אורי מנדס:>
הבנתי מה אני צריך לעשות.

<היו"ר מרדכי יוגב:>
אתה אומר לו תגיש.

<אורי מנדס:>
הוא אומר שזה מה שהוא ניסה לעשות ואמרו לו לא. אני צריך לבדוק את עצמי.

<היו"ר מרדכי יוגב:>
אבל השאלה אם אתה אומר לו להגיש.

<אורי מנדס:>
אני לא יודע לענות לך עכשיו. 

<יצחק נעים:>
בכל מקרה נעשה את זה. אם אתה אומר לי להגיש, אנחנו תוך שבוע יודעים להגיש את זה.

<אורי מנדס:>
אין בעיה.

<היו"ר מרדכי יוגב:>
בסדר. סגן ראש המינהל יטפל בהיתר בנייה.

אנחנו מתקדמים לנעלה.

<אורי מנדס:>
כביש 465, סמוך לצומת עופרים. סלקום. אני מבין ששם לא נמצאה נקודה.

<יצחק נעים:>
העלינו את זה גם בדיון הקודם אבל מאז התקדמנו. כלומר, עשינו עבודת בדיקה. אנחנו בסופו של דבר רוצים גם שהאתר שנקים יהיה יעיל וייתן פתרון. הבעיות שלנו על הציר הן ממש מינוריות עד אפסיות ואין נקודה שיכולה לתת פתרון לנקודות האלה. על מנת להשתתף במאמץ - - -
<אורי מנדס:>
ביקשתם להקים במקום באזור תרקומיא.

<יצחק נעים:>
שהוא חלק מהרשימה.

<אורי מנדס:>
כן. אני יודע שהוא חלק מהרשימה. 

<יצחק נעים:>
עשינו סיור עם כל החבר'ה.

<אורי מנדס:>
הוא אתר נחוץ מאוד ורציתם באזור המחצבה ובעל המחצבה או מי שמחזיק כרגע בקרקע רוצה 10,000 שקלים ליום. אני מכיר. 

<יצחק נעים:>
התקדמנו גם מאז. ביצענו סיור על בסיס נקודות שקיבלנו מהמינהל האזרחי.

<היו"ר מרדכי יוגב:>
על איזה פערים זה אמור לכסות? על הכביש בין נילי לעופרים? או על הכביש בין נווה צוף לעופרים?

<יצחק נעים:>
אתה מדבר על הנקודה הקודמת. 

<היו"ר מרדכי יוגב:>
על זו שעכשיו מדברים עליה.

<אורי מנדס:>
חלק מאותו עניין של הסיכום מול החברות הוא שמתוך ה-18 אתרים, כל אחד לוקח איקס ומקים אותם. בתמורה הם קיבלו כל מיני אפשרויות כאופציות. מעולה. אומרים שהיה סיכום שהם מקימים באזור 465, אזור עופרים, חלמיש, מכירים את הציר, הוא ציר בעייתי, נווה צוף, חלמיש, נווה יאיר, אזורים בהם לפעמים יש בעיות קליטה. חברת סלקום קיימה מספר סיורים במקום ולא מצאה מקום אחד אופטימלי בו אם הם יקימו אנטנה, זה יעזור. הם יצטרכו להקים או שלוש אנטנות או צורה של כל מיני פטנטים הנדסיים. הם אמרו שזה יחכה ולא נקים את האתר באזור 465 אלא במקום זה ניקח אחר מהרשימה הגדולה של ה-28 אתרים ונקים אחד באזור תרקומיא. מדוע? אזור תרקומיא, ראשית, יותר קרוב לקו ירוק, שנית, זה אזור שבו יש פעילות מסחרית ענפה ויש בו הרבה מאוד אנשים שעוברים – אתה מכיר את מעבר הסחורות ומעבר אנשים – ולכן הרצון הוא להקים באזור מעבר תרקומיא. 

לצורך מעבר תרקומיא הם קיימו סיור בנקודה אופטימלית ומצאו אותה באזור שהיום מוקצה לטובת מחצבה.

<יצחק נעים:>
לא. אני אדגיש. קודם כל, לגבי הנקודה הראשונה, במהלך הזמן בוצעה אופטימיזציה באתרים סמוכים ולכן הצורך של סלקום בציר הזה הוא כמעט ולא קיים. בנקודות הבעייתיות אין כרגע פתרון. הסיבה שהלכנו לתרקומיא היא כי מבין כל האתרים שמופיעים ברשימה הגדולה, זה למעשה האתר היחיד שלנו יש שם פער. אין לנו צורך להקים אתר במקום שאין לנו בו פער ולכן הלכנו לתרקומיא. הסיפור עם מחצבת בן ארי הוא סיפור ישן. ירדנו ממנו בגלל שיש פערים גדולים. בשיתוף המינהל האזרחי – דרך אגב, כבר קיבלנו פוליגונים לנקודות פוטנציאליות להקמת אתר - - -

<אורי מנדס:>
באדמות מדינה באזור.

<יצחק נעים:>
נכון. בשבוע שעבר היינו בסיור. הנקודות האלה לא צלחו. עשינו סיור נוסף לראות נקודות ואנחנו כרגע בבדיקה אם הנקודות האלה נופלות באמת באדמות מדינה.

<היו"ר מרדכי יוגב:>
שאלה עניינית. נווה יאיר, פוטנציאל להקמה?

<רון שניר:>
לפני שנה וחצי עשינו שם סיור עם ערן ויסבורג מסלקום והמהנדס שלו. עלה הנושא של נווה יאיר. ביצענו אתו את הנושא הזה. אחד מהדברים שעלה היה לשים אנטנה על מגדל המים של נווה צוף ונווה יאיר אבל אם אתה זוכר, בישיבה של לפני כשנה עם עדנה פרדו שישבה כאן, עלתה כאן בקשה לשים את זה בנווה יאיר וזה ירד מסדר היום. 
<היו"ר מרדכי יוגב:>
למה?

<רון שניר:>
כי אמרו שיש שם בסיס צבאי והם לא מוכנים שאנטנות של סלולר של סלקום או של פלאפון ייכנסו לתוך בסיס צבאי. 

<היו"ר מרדכי יוגב:>
האם נווה יאיר מבחינת כיסוי סלולר נותן מענה?

<רון שניר:>
כן. 

<היו"ר מרדכי יוגב:>
זאת שאלה לאנשי המקצוע.

<רון שניר:>
ערן אמר חד משמעית כן. 

<יצחק נעים:>
דברים שהיו לפני שנה וחצי, הרשת מתחדשת, עשינו אופטימיזציה באתרים סמוכים. אני צריך לבדוק את זה מול מהנדס הרדיו ערן.

<אורי מנדס:>
אם לסלקום אין בעיות, אולי לפלאפון יש בעיות שם. 

<יצחק נעים:>
אני מוכן לבדוק את זה שוב. דרך אגב, אם לוועדה יש העדפה מסוימת לגבי ציר תרקומיא, היא מוזמנת לומר.

<היו"ר מרדכי יוגב:>
לא. אנחנו לא רוצים כרגע לחרוג וללכת לקל. אנחנו רוצים קודם את האבנים הכבדות כמו הפרופסור היפאני ההוא, כי אחרת נמלא את הכלי בחול לא נצליח להתגבר. אני מציע שהשלב הבא בכביש 465 יהיה כן לבדוק את המיפוי של נווה יאיר. אם נווה יאיר יהיה אופטימלי, נלך לסיפור של איך בתוך בסיס צבאי מקימים אתר. זאת כבר תהיה שאלה גם למדיניות שר וגם לאלוף ומקש"פ והיא תחזור לעוזר השר. קובי, אם אתה יכול לרשום לך גם את הנקודה הזאת, אם נווה יאיר הוא שם אופטימלי. אני לא יודע מה מצב תאונות הדרכים שם היום. בתקופתי כל אימת שגדוד מילואים חדש היה נכנס לגזרה, בימיו הראשונים היה עושה תאונת דרכים ופינינו מהמקום גם יהודים וגם ערבים שנהרגו. גם תושבי נווה צוף. גם ערבי פונה במסוק של צה"ל. לא יודע מה המצב שם היום אבל זה מה שהיה.

מכיוון שכך הם פני הדברים והכביש קשה, לא נרד מהיעד אלא ננסה לתת לו את המענה. אני אומר גם לקמ"ט תקשורת שאם נווה יאיר, כנקודה שאיש לא יורד ממנה – כי אם ירדו ממנה, ירדו עם ממקומות אחרים ובמדרגה, אני לא יודע איזו – היא אופטימלית, נעבור לשלבים של איך מאשררים. בעבר דיברנו על כניסה למחנות צה"ל ושימוש בסיוע. זאת אותה שאלה גם לגבי הפילבוקס בגשר ביר זית, זאת אותה שאלה לגבי השימוש במגדל בשכונת גבעת הדגן-תמר, זאת אותה שאלה שנשאלה בעבר גם בבית אל, הכניסה למחנות בית אל עם האנטנה.

אני מבקש שדרך קמ"ט תקשורת כזרוע ראשונה תבדוק האם נווה יאיר נותן מענה אופטימלי. אני מעריך שכן ואני חושב שיכול להיות שהוא יסייע ואז נראה איך מתגברים על המכשולים הבאים.

<שלמה ועקנין:>
אגב, יש גם סיכום של המל"ל עת היה כל הקרנבל סביב כיסוי הסלולר.

<היו"ר מרדכי יוגב:>
הסיכום היה שנכנסים לבסיסים צבאיים. חד משמעית.

<שלמה ועקנין:>
נכון. היה סיכום. ישבנו עם השב"כ ועם כל מי שצריך.

<היו"ר מרדכי יוגב:>
נווה יאיר, נבדוק. 

<יצחק נעים:>
אנחנו נבדוק את נווה יאיר. רק לעניין האבנים הכבדות, דרך אגב, אחד השיקולים לעבור לתרקומיא היה שמבחינתנו ככיסוי, דווקא ציר תרקומיא הוא האבן הכבדה, אבל כפי שהוועדה תחליט, מבחינתנו זה בסדר.

<היו"ר מרדכי יוגב:>
נעבור הלאה. 

<אורי מנדס:>
נמשיך עם סלקום, עם העניין של אדוריים-נגוהות. 

<יצחק נעים:>
ממש לאחרונה, בשבוע שעבר, השלמנו את כל הנתונים מהחברות האחרות לצורך הכנת תכנית. ביצענו מדידה. תוך שבעה ימים אנחנו אמורים לקבל את התכנית ואנחנו נגיש אותה לאישור קמ"ט תקשורת.

<אורי מנדס:>
לרישיון. במקביל אתם צריכים לעבוד מול הוועדה בדרום הר חברון.

<היו"ר מרדכי יוגב:>
התכנית תוגש עד סוף מאי.

<אורי מנדס:>
ובמקביל מול המועצה. גם שם יכול להיות שלקראת אוקטובר-נובמבר נהיה עם בשורות. 

<היו"ר מרדכי יוגב:>
כמה זמן ייקח לכם לאשר? מאי-יוני? יולי? 

<אורי מנדס:>
אני מניח שספטמבר-אוקטובר.

אבני חפץ עם חברת פלאפון.

<היו"ר מרדכי יוגב:>
כביש 57, מעבר תאנים.

<עמית קליין:>
יש שם נקודה שבחנו אותה, בקרבת המעבר. אם אני לא טועה יש שם פילבוקס ואנחנו כרגע בוחנים את זה. היינו שם בסיור אחד ואין לנו עדיין תשובה ודאית של המהנדס.

<היו"ר מרדכי יוגב:>
באבני חפץ עצמה - - -

<עמית קליין:>
באבני חפץ יש לנו אתר.

<היו"ר מרדכי יוגב:>
והוא לא מכסה את המערב.

<עמית קליין:>
לא.

<אורי מנדס:>
אנחנו קוראים לו אבני חפץ. הוא יותר סמוך למעבר תאנים. עוד הפעם נגיע לעניין הצבאי והתפיסה אזרחים צבאיים. 

<היו"ר מרדכי יוגב:>
השאלה של שימוש בתשתית צבאית. זה הפילבוקס, מחסום תאנים. 

<עמית קליין:>
ציר חרמש. כנ"ל. עשינו כבר שני סיורים. המהנדסים עוד לא קיבלו איזושהי החלטה אבל גם שם אנחנו מתכווננים לאזור המחסום. כמו שעדכנתי את המינהל האזרחי, בשבועיים-שלושה הקרובים יעשו איזשהו דיון הנדסי ותתקבל איזושהי החלטה.

<היו"ר מרדכי יוגב:>
אם כן, בעצם בשניהם עד סוף מאי. אתם גם הולכים על אזור מחסום מעבר אחד.

<עמית קליין:>
באזור שהוא יחסית שולט מבחינת הצרכים. כן. 

<אורי מנדס:>
שולט או לא, אבל האזורים האחרים הם אזורים שמפחדים לשים בהם אנטנה כי צריך להיות ממוגן באיזושהי צורה. אני מבין, זה בסדר וזה לגיטימי.

<עמית קליין:>
גם זה חלק מהשיקולים.

<אורי מנדס:>
בוודאי.

<היו"ר מרדכי יוגב:>
האם בפנים, באזור מבוא דותן או חרמש או רכס בוקר - - -

<עמית קליין:>
זה גם חלק מהשיקולים שהנדסה לוקחת. עשינו סיור.

<היו"ר מרדכי יוגב:>
כי הם גבוהים יותר.

<עמית קליין:>
לפעמים גבוה זה לא טוב. לפעמים גבוה יכול לזהם את אזור השפלה ואת מישור החוף, לזהם מבחינה הנדסית. זאת אומרת, אתר נכניס בתוך אתר ואז יש בעיות.

<היו"ר מרדכי יוגב:>
בסדר. בינתיים נתתם תשובה.

גדי, חשוב לי שתדעו. זה אצלכם.

<גדי דיעי:>
כן.

<היו"ר מרדכי יוגב:>
תהיו ערים. אני מסב את תשומת הלב של מועצה אזורית שומרון.

<עמית קליין:>
אנחנו עוד לא שיתפנו את המועצה. בינתיים עשינו את כל הסיורים לבד. ברגע שיהיו החלטות קונקרטיות מקצועיות הנדסיות, אנחנו נשתף.

<גדי דיעי:>
זה עלה גם בדיון הקודם ואז באמת זה חזר לזה ששר הביטחון הביא את המכתב שהרמטכ"ל לא מרשה לשים אנטנות.

<היו"ר מרדכי יוגב:>
אני לא מכיר מכתב כזה. נמצא כאן עוזר השר והוא לא מכיר מכתב כזה. להפך, הוא מכיר בכך שיש שימוש בתשתיות צבאיות.

<שלמה ועקנין:>
כן, אבל יש שמכתב של הרמטכ"ל בוודאות.

<היו"ר מרדכי יוגב:>
יש מכתב?

<שלמה ועקנין:>
בוודאות יש מכתב.

<היו"ר מרדכי יוגב:>
אנחנו נעלה את זה כנושא רוחב כי כבר עברנו את זה. כבר היה מקש"פ שהגדלנו, חד משמעית. המקש"פ קובע סדרי עדיפויות והוא יקבע היכן ושב"כ הוא זה שמתכלל ויקבע מה ולא נפגע בשום תשתית לא ביטחונית ולא צבאית. חד משמעית. היכן שאפשר לסייע, זה יהיה. אנחנו עם אחד ואין שום סיבה לא להסתייע. התשתיות הצבאיות הן גם תשתיות של המדינה.

<אורי מנדס:>
צומת רחלים, אריאל, PHI. אחר כך ציר טנא-עומרים גם עם PHI.

<עומר שרעבי:>
רחלים, אנחנו עדיין מחפשים שם. אמור להתקיים שם סיור. 

<אורי מנדס:>
כן, דובר על העניין של נופי נחמיה, שם יש אדמות מדינה ואולי זה מקום טוב. 

<עומר שרעבי:>
נכון. בטנא-עומרים יש איזו אופציה.

<היו"ר מרדכי יוגב:>
מתי מתקיים הסיור?

<עומר שרעבי:>
רצינו לעשות אותו בשבוע הבא, אבל זה לא יהיה בשבוע הבא. יש שם יותר מדי סיורים בגזרה הזאת. 

<היו"ר מרדכי יוגב:>
מתי אתם מסוגלים לעמוד בסיור?

<עומר שרעבי:>
בשבועיים-שלושה הקרובים.

<היו"ר מרדכי יוגב:>
עד אמצע יוני. נופי נחמיה, אתם לוקחים אותו כפי שאמר אורי בעדיפות?

<עומר שרעבי:>
הוא ייבחן בסיורים האלה.

<אורי מנדס:>
במהלך הסיור הם יראו. דווקא שם יש אדמות מדינה שכנראה אפשר להשתמש בהן.

<עומר שרעבי:>
לגבי טנא-עומרים, יש אופציה שהייתה בתכנון לפני הרבה שנים.

<אורי מנדס:>
על ידי חברת עוגנים.

<עומר שרעבי:>
נכון. אנחנו כרגע בוחנים את זה. כרגע זה נראה טוב, אבל המהנדס יחליט.

<היו"ר מרדכי יוגב:>
איך נקראת הנקודה?

<אורי מנדס:>
בין אדוריים לנגוהות. ברגע שהופעלה התחנה בנגוהות, היא נותנת קליטה למרחב אבל רצו גם קליטה יותר טובה לאורך הציר.

<היו"ר מרדכי יוגב:>
הנקודה הזאת שענו עליה קודם ואמרו שתוגש תכנית לגבי כביש אדוריים-נגוהות, זה סמוך למוצב דביר, בגבעה שמול מוקד החירום. נמצא כאן הקב"ט. על זה ענתה לך קודם חברת סלקום. עכשיו מדברים, ואתה שאלת אותם, על מעבר מיתר.

<אורי מנדס:>
מעבר מיתרים, טנא-עומרים. אני מתנצל, אתה צודק, אני בלבלתי. 

<היו"ר מרדכי יוגב:>
אנחנו עכשיו בטנא, מעבר מיתר. 

<אורי מנדס:>
טנא-עומרים במעבר מיתר. הייתה נקודה שבעבר נבחנה על ידי חברת עוגנים והייתה אמורה להקים שם אנטנה. PHI בודקים את זה, אם זה מתאים או לא ואם זה יתאים, יכול להיות שזה יקל על התהליך ויעשה את זה מהיר יותר.

<היו"ר מרדכי יוגב:>
אתם מכירים את זה?

<עומר שרעבי:>
כן. בוודאי.

<היו"ר מרדכי יוגב:>
מתי תהיה לכם נקודה?

<עומר שרעבי:>
יש נקודה. המהנדס רוצה לראות אותה עוד פעם בשטח.

<היו"ר מרדכי יוגב:>
שוב, עד אמצע יוני.

<עומר שרעבי:>
זה יהיה באותו סיור.

<היו"ר מרדכי יוגב:>
תהיו מתואמים עם הקב"ט. קבלו ממנו גם קפה וגם ביטחון.

<עומר שרעבי:>
הכול מתואם ואמור להיות מתואם עם שלמה.

<שלמה ועקנין:>
הם מדברים אתי.

<היו"ר מרדכי יוגב:>
בסדר גמור. נשארנו עם הנקודה האחרונה, כביש 35, מעבר תרקומיא.

<יצחק נעים:>
כמו שאמרתי, בשבוע שעבר היינו בסיור בשתי נקודות שהוצעו לנו על ידי המינהל האזרחי. הנקודות עצמן לא היו טובות בגלל עניינים טופוגרפיים. עשינו סיור נוסף ונעביר נקודות לבדיקה, אם זה נופל באדמות מדינה, אם אפשר לקדם על מנת שיינתן מענה לציר.

<היו"ר מרדכי יוגב:>
תוך כמה זמן יהיה לכם?

<יצחק נעים:>
כרגע אנחנו בבדיקה. להעביר את הנקודות נוכל תוך שבועיים. תשובה מהמינהל האזרחי אם אלה אדמות מדינה, אני מניח שזה יהיה די מיידי ומשם נתקדם. 

<היו"ר מרדכי יוגב:>
אני רואה את זה כיישור נקודה. בוא נגיד עד סוף יוני. 

<יצחק נעים:>
בינתיים קיבלתי תשובה ממהנדס הרדיו לגבי נווה יאיר. הוא לא יפתור את הבעיה שיש לגבי כביש 465.

<אורי מנדס:>
בעיה מינורית. אמרת שהבעיה ב-465 היא בעיה מינורית, שהיא כמעט לא קיימת.

<יצחק נעים:>
כן. אני אומר. זה לא יפתור שם אלא זה יותר לכיוון ואדי זרקא, אם זה אומר משהו.

<שלמה ועקנין:>
גם טוב. 

<היו"ר מרדכי יוגב:>
אלה שני אזורים שונים.

<שלמה ועקנין:>
נכון. שני אזורים שונים.

<רון שניר:>
עמודת מים בנווה צוף, זה לוואדי זרקא. שם יש בעיה מאוד קשה בקליטה. נווה יאיר כבסיס, הייתה אמורה להיות שם על 465, יש שם עוד אנטנה שנותנת לכיוון בית אריה-עופרים ושם יש אנטנה שאמורה לתת קליטה אחת מהשנייה על כל כביש 465 לכיוון ציר עבוד.
<היו"ר מרדכי יוגב:>
מה שאמרתם עכשיו, הבנתי אתכם. אלה שתי ציפורים במכה. אני בהחלט חושב שראוי היה לבדוק את עמודת המים כראשונה כי יכול להיות שהיא תיתן גם את רוב 465.

<שלמה ועקנין:>
את נווה צוף, לא.

<רון שניר:>
מוטי, סליחה, אתה טועה, אני חוזר ואומר מה שאמרתי לפני שתי דקות. 

<היו"ר מרדכי יוגב:>
הרי לא מצליח להקים שני מגדלים.

<רון שניר:>
עשינו בדיקה. הוא אמר ששם הוא נותן חלק מהדברים, אם אני לא טועה קוראים לזה ראוטר, ונותן עוד אנטנה אחת שהיא תשב בנווה יאיר ואז היא תיתן את השילוב בין שניהם. לאנטנה של בית אריה-עופרים, שתיתן מעגל של משולש ואז היא תיתן מעלה לכל כביש 465.

<היו"ר מרדכי יוגב:>
אני לא מכיר את זה. זה חדש לי. אני מכיר את האזורים וגם אתה מכיר. טכנית אני לא יודע להגיד.

<אורי מנדס:>
רפיטרים.

<היו"ר מרדכי יוגב:>
רפיטרים של מגדל המים של נווה צוף וגם המענה יהיה כפול ויכסה עוד שטח שלא חשבתי עליו. 

<אורי מנדס:>
זה מותנה בזה שיהיה אישור לצד תפיסה בנווה יאיר. נווה יאיר, כמו שאנחנו מבינים, הוא מחנה צבאי. 

<היו"ר מרדכי יוגב:>
אבל הקמה של שני רפיטרים כאלה עם מה שכבר קיים בעופרים כנראה נותן מענה לכיסוי ולא רק מה שהתכוונו ב-465 אלא גם בקטע של נחליאל-נווה צוף שגם הוא ספג בעבר היותר רחוק פיגועים. 

לא עברנו על דברים שהיו חריגים. נעבור עליהם. נעלה, נמצא משהו?

<ענת בן משה:>
קיבלנו הבוקר מיקום חדש ודווקא נעלה זה משהו שצריך לדבר עליו כי אנחנו פירקנו את התורן לפני למעלה משנה. נכנסנו תוך הסכמה עם המועצה להליך של רישוי על מגדל המים, השקענו משאבים רבים, לא רק כסף אלא גם זמן, סיורים, רכבי ביטחון וכולי, ובסוף אנחנו מגיעים לישורת האחרונה ולא יכולים לקבל את ההיתר.

<היו"ר מרדכי יוגב:>
נעלה/פדואל. אותו הדבר. אולי יותר גרוע.

<ענת בן משה:>
אותו דבר. זה עלה כחוט השני לגבי כל האתרים שאנחנו נרתמים ומשקיעים.

<היו"ר מרדכי יוגב:>
נשמע את נציג המועצה.

<רון שניר:>
ניתן כרגע אתר חלופי.

<ענת בן משה:>
אנחנו לא יכולים להתחייב לגבי נעלה, לגבי לוחות זמנים.

<רון שניר:>
ניתן כרגע אתר חלופי חדש. מיקום חלופי. יש עוד אופציה. יש כרגע בנעלה בית שיש עליו אנטנה אחת גדולה שאנחנו כרגע אתו במשא ומתן. אני לא יודע אם עמית מכיר את זה. מעל אזור הבנייה על בית יש אנטנה של איש פרטי. אנחנו בודקים את זה אתו.

<היו"ר מרדכי יוגב:>
נשמח לשמוע מכם עד הישיבה הבאה פתרון למיקום חלופי. אנחנו מכירים את ההשקעות של פלאפון בעניין.

נילי. אין לנו כרגע פתרון.

קציף, אושר חיבור חשמל. חברת סלקום.

<עמית קליין:>
בימים הקרובים אנחנו אמורים לשלם את החשבון לחברת חשמל ואז חברת חשמל תיכנס לעבודה.

<היו"ר מרדכי יוגב:>
אתם עובדים מול ירושלים?

<עמית קליין:>
כן. מול חברת חשמל. מחוז ירושלים.

<היו"ר מרדכי יוגב:>
אובנת.

<עמית קליין:>
אנחנו בהליך רישוי מול מהנדס המועצה.

<אורי מנדס:>
מועצה אזורית מגילות.

<היו"ר מרדכי יוגב:>
אחרי כן הוא יקבל היתר.

<עמית קליין:>
חברת חשמל, חיבור ישיר וכל הפרוצדורה.

<שלמה ועקנין:>
הקרן הקיימת.

<ענת בן משה:>
לשיטתנו היא מוסדרת, אבל לא נפתח את הדיון כאן.

<היו"ר מרדכי יוגב:>
יצהר, בוצע. אנחנו מורידים אותו מהסיפור. אריאל, זה כבר לא שייך אליכם. אני לא הצלחתי לפתור את זה. אריאל זה סיפור של PHI של בקשה להצטרף.

<קריאה:>
כל החברות. 

<שלמה ועקנין:>
כל החברות ולאחרונה אישרו לנו אישור לצה"ל, למוטרולה בשם צה"ל, להשתלב בתורן.

<היו"ר מרדכי יוגב:>
נשאיר את זה באחריותי.

<שלמה ועקנין:>
הם לא נותנים לאף אחד להצטרף לתורן הזה.

<היו"ר מרדכי יוגב:>
אני אטפל בזה באופן אישי.

בואו נעשה סיבוב קצר של התייחסויות של אנשים ונסכם. אורי, אתם רוצים להוסיף עוד משהו?

<אורי מנדס:>
לא.

<היו"ר מרדכי יוגב:>
עמרי, תסירו את המכשול הזה. אם צריך תקנים, תבקרו את זה, זה בסדר גמור. תבצעו הליך בקרה כמה תקני כוח אדם צריך כדי להרים פרויקט כזה.

תקציבים, משרד הביטחון. אמיר.

<אמיר ברגר:>
מעבר למה שעלה, יש סיכום תקציבי בין המנכ"לים. מה שנדרש אלה הם בעצם התקנים וכאשר יאשרו את התקנים הנדרשים למתפ"ש, נתקדם הלאה.

<היו"ר מרדכי יוגב:>
ענת, צריך להגיש לכם בקשה בכתב?

<ענת אסיף:>
לא אתה. זה מועבר במייל ברגעים אלה.

<היו"ר מרדכי יוגב:>
עוד טעם שנגיד עוד מלים על הרשות השופטת. הבעתי את כל מה שאני יכול.

<שלמה ועקנין:>
יש לי שאלה ל-PHI. PHI זכתה באיזשהו מכרז מול צה"ל, או בעצם פרטנר, לכל הנושא הזה.

<אלכס שליו:>
לא יודע. כשאני אדע, אני אגיד לך.

<שלמה ועקנין:>
כיוון כללי, אני חושב שיש כאן איזו נימה של זלזול אבל אני אומר לך שהחוזה חתום בין מערכת הביטחון לבין פרטנר לכיסוי סלולר. מול חברת פרטנר. מן הסתם אני לא יודע להגיע לחומרים, על מה התחייבו, כמה התחייבו בכיסוי וכך הלאה. אני חושב שזה פתח לשיפור כיסוי הסלולר.

<היו"ר מרדכי יוגב:>
מי במערכת הביטחון עסק בזה? אמיר ידע להגיד לך. הוא חותם על החוזים.

<שלמה ועקנין:>
לא יודע, אבל זה דבר שכדאי לבדוק אותו.

<היו"ר מרדכי יוגב:>
זה תהליך מקביל? אם פיקוד מרכז רוצה כיסוי בכל יהודה ושומרון, זה נותן גם מענה אזרחי.

<שלמה ועקנין:>
לא. אני אומר לך שזה הסכם שצה"ל חתם מול פרטנר.

<היו"ר מרדכי יוגב:>
בישיבה הבאה נזמן אותו.

<שלמה ועקנין:>
הוא יציג במסגרת כל הדברים האחרים שהוא יצטרך להציג.

<היו"ר מרדכי יוגב:>
עוזר השר, קובי. 

<קובי אלירז:>
אין לי כרגע מה להוסיף.

<שלמה ועקנין:>
אולי יש מקום שהמסמך הזה לצורך החיוני יעבור לוועדה? שיוכלו לצרף אותו?

<קובי אלירז:>
הוא הופץ. אתה מכיר את המסמך הזה. הצורך החיוני הוא מסמך שהופץ. אני ניסיתי תוך כדי לדבר עם עופר הינדי אבל הוא כנראה נמצא בדיון ולא מקבל את ההודעות. בכל מקרה אני לוקח על עצמי את הבדיקה על שלושת המקומות שעלו כאן לגבי הרצון לשתף פעולה אתנו. אני כן רוצה לקבל את המסמך של המל"ל.

<שלמה ועקנין:>
תקבל.

<קובי אלירז:>
אני אעביר, אם צריך את המסמך של הצורך החיוני, אתה מכיר אותו, הוא הגיע אליך. 

<היו"ר מרדכי יוגב:>
מה שעלה בישיבה, עלה מחסום אחד, עלה מחסום תאנים, עלתה גבעת הדגן ונווה יאיר.

<שלמה ועקנין:>
נווה יאיר הצטרף עכשיו.

<היו"ר מרדכי יוגב:>
ועלה גשר ביר זית. חמישה מקומות.

<קובי אלירז:>
את ביר זית שעלה, אני מכיר. גבעת הדגן, גשר ביר זית, נווה יאיר, מעבר תאנים ומעבר אחד.

<רון שניר:>
כן. ריחן-חרמש.

<היו"ר מרדכי יוגב:>
אם באמת יתבצע כאן איזשהו מכרז לכיסוי סלולרי לפיקוד המרכז, יש כאן איזושהי עבודה שיכולה להיות עבודה כפולה או עבודה שאנחנו נבקש לשמוע עליה בישיבת הוועדה הבאה. נבקש לשמוע על העבודה הזאת של כיסוי פיקוד מרכז ולהיות משולבים גם בכיסוי אזרחי כי הרי בסוף זה גם לגורמים אזרחיים כמו מד"א, כיבוי אש וכולי. לפיקוד המרכז יש אחריות. הוא הממונה.
<רון שניר:>
הערה. קודם כל, באמת שאפו למינהל ולחברות על הנושא של ואדי חרמיה, על ההקמה של האנטנה, אבל צריך לציין שמתחילים עבודה, מסיימים אותה. כיום לכביש 465 לכיוון עטרות, האנטנה לא נותנת את המענה וגם כאשר מגיעים מכיוון עילי-שילה לכיוון ואדי חרמיה, יש שם לאורך הדרך ניתוק אחד גדול כשאין מענה לטובת סלולר. צריך כאן לטפל בנושא הזה כדי שבאמת יקימו איזושהי אנטנה בשלושה וחצי מיליון שקלים שבאמת תיתן את המענה לאורך כל הכביש ולא רק לחלקו. צריך לטפל בנושא הזה. אם מקימים אנטנה כזאת, צריך לתת את המענה לכל הדבר הזה ולא לחלקיות.

<יצחק נעים:>
דבר אחרון, בעניין ואדי חרמיה. חברת סלקום הצטרפה לתורן לפני כשלושה חודשים ועדיין לא קיבלנו אישור רמ"ט תקשורת. אנחנו נאלץ לכבות את האתר עד שנקבל ואין צורך להרחיב. אישור קמ"ט. אנחנו משדרים בלי אישור קמ"ט וזה לא יכול להימשך יותר.

<היו"ר מרדכי יוגב:>
נסכם, וזה לא סיכום כולל. אני רק אומר דברים קצרים. קודם כל, אני באמת אומר תודה רבה. עם כל זה שזה הרבה זמן, כנראה שכך התהליכים הולכים. אתמול לגבי דיון בגליל – סליחה שאני מכניס את זה כאן אבל זה חשוב כי זה לקח לכולנו ומוסר לכולנו – אלה שוב אנשי צבא ואני משבח. רמ"ה לשעבר, מתפ"ש לשעבר, איתן דנגוט, הוא היום הממונה על הוצאת תקציבי הפיתוח בתכנית לפיתוח הגליל מטעם משרד הפנים ומשרד נגב גליל. הוא מוציא את התכנית של המיליארדים. הכול בבירוקרטיה כבדה. הצעתי לו שמשרד הביטחון לא רק יקים את המש"אות, לא רק יעביר את המש"אות אלא גם יקים את מרכז השיקום כאשר קצין רפואה פיקודי צפון יהיה אחראי על הקמת מרכז השיקום הזה שצריך להיות צמוד לפוריה. כשזה ניתן למשרדי הממשלה האחרים, הם ידעו להקים את התשתיות והם לא הבינו שצריך עכשיו לקדם לשם סגל רפואי. אם לא יהיה סגל רפואי, יבנו מבנים אבל אין חשיבה מתכללת במשרדים האזרחיים.

<אלכס שליו:>
על זה בורג אמר פעם שמדבר סקר תרחק.

<היו"ר מרדכי יוגב:>
זאת הערה אחרת. אמר לי איתן שהוא גם חשב על אותו רעיון ולכן אתמול אמרתי את זה לראש הממשלה שיכנס אליו את כל רופאי הצפון, שיכנס את שר הבריאות ואני אעצור את הסיפור כאן.

תודה רבה לכל הדוחפים. יחד עם זה, צריך להתגבר על עיצורים שהם לא ממין העניין, לא של האוצר, לא של המשפטים ואני משליך אליכם את הסוגיות האלה כדי לפתור אותן.

דבר אחרון. אנחנו נשתדל לדחוף לכך שהישיבה של ה-22 ביוני תיתן יכולת למתפ"ש, אורי, לכם, לעבוד. אני מבקש מכם שכן תוציאו מכתב לאוצר - יודע מתפ"ש לעבוד – מה התקנים הדרושים לו להוצאת המכרזים, כך שיהיה ברור להם. שלא נתחיל לעבוד עוד שלושה חודשים ונראה מה התקנים הדרושים. ממילא הם ידעו לקבל את ההחלטות על הדבר הזה. אנחנו נצטרך לעשות ישיבה עוד במושב הזה כדי שלא ניגרר לנובמבר עם העיצורים של ועדת חוץ וביטחון.

תודה רבה.

<הישיבה ננעלה בשעה 13:40.>

